Kementerian Komunikasi dan Digital perhalusi isu keselamatan siber, lindungi data peribadi

KUALA LUMPUR, 14 Disember- Kementerian Komunikasi dan Digital (KKD) sedang berusaha untuk memperhalusi isu keselamatan siber bagi melindungi data peribadi pengguna dalam negara ini daripada terdedah kepada ancaman dalam talian seperti penipuan atau kecurian maklumat. Menteri Komunikasi dan Digital Fahmi Fadzil menegaskan isu keselamatan siber dan data peribadi perlu diutamakan selain pihaknya sedang meneliti dan merangka jalan penyelesaian segera terhadap isu berkenaan. “Kita mesti ada satu pemahaman bahawa data adalah satu khazanah negara, kita ada data kita boleh buat pelbagai aktiviti, kita boleh sampaikan sumbangan, bantu anak miskin pastikan yang hendak masuk hospital dapat keutamaan, semua berkisarkan data, selamat data selamatlah masa depan kita,” katanya dalam temu bual Bicara Naratif terbitan Berita RTM di Angkasapuri, di sini malam iniBeliau turut menyeru agar setiap pemegang data yang besar untuk berhubung dengan pihak CyberSecurity Malaysia (CSM) berkenaan dengan audit keselamatan siber bagi memastikan keselamatan data pengguna dalam negara terjamin.

Fahmi berkata perkara itu penting memandangkan sejak tahun 2017 hingga kini negara telah kehilangan lebih 100 juta set data peribadi yang telah dicuri oleh pelbagai pihak yang tidak bertanggungjawab.Sementara itu, beliau yang juga Ahli Parlimen Lembah Pantai turut menasihatkan agar mangsa penipuan (scam) untuk melaporkan kejadian yang menimpa mereka dan tidak malu untuk berhubung dengan pihak berkuasa. "Jangan risau, jangan takut, jangan malu, dial 997, ini adalah Pusat Respons Scam Kebangsaan (NSRC) di bawah jagaan Bank Negara Malaysia buatlah panggilan itu boleh dihubungi antara pukul 8 pagi sehingga 8 malam,” katanya.Ditanya mengenai penubuhan Majlis Media Malaysia, Fahmi berkata beliau telah meminta pihak kementerian untuk membentangkan perkara itu dan beliau akan mendengar sesi pembentangan tersebut dalam tempoh satu atau dua minggu.“Saya lihat tugas dan fungsi wartawan ini sebagai salah satu tiang seri dalam konsep kerajaan. Media pastikan semua (legislatif, eksekutif dan kehakiman) berjalan dengan baik. Saya dan timbalan saya, Teo Nie Ching konsisten dalam bab ini. Kami akan teliti apa yang patut,” katanya.Cadangan penubuhan Majlis Media Malaysia disuarakan peserta Wacana Hari Wartawan Nasional (Hawana) pada 2018 yang mewakili pelbagai pertubuhan media dari seluruh negara.- BERNAMA


ALOR SETAR, 14 Disember- Seorang lelaki yang terjun ke Sungai Kedah bagi mengelak ditahan polis, ditemukan lemas.  Pengarah Jabatan Bomba dan Penyelamat Kedah, Sayani Saidon berkata Mohd Sobri Aini, 45 tahun ditemukan kira-kira pukul 3.34 petang oleh anggota bomba.Operasi tersebut turut melibatkan aktiviti selaman oleh Pasukan Penyelamat di Air (PPDA) dari BBP Jitra.  Bagaimanapun, rakan mangsa yang turut terjun ke sungai berjaya berenang ke seberang dan meloloskan diri .  Ketua Polis Daerah Kota Setar, ACP Ahmad Shukri Mat Akhir pula memaklumkan, polis tiba di lokasi kejadian kira-kira pukul 1.00 tengah hari setelah mendapat maklumat mengenai penghantaran dadah di lokasi tersebut dari Pendang. Mangsa dipercayai seorang daripada tiga individu disyaki tokan dadah yang cuba diberkas berhampiran Taman Padi Emas, Jalan Alor Mengkudu.

(Lelaki ditemukan lemas, terjun sungai, elak ditahan polis)


Rakyat perlu budayakan pemahaman, lihat data sebagai khazanah negara

KUALA LUMPUR, 14 Disember- Rakyat perlu membudayakan pemahaman serta melihat data sebagai satu khazanah negara.

Menteri Komunikasi dan Digital, Ahmad Fahmi Mohamed Fadzil berkata aspek keselamatan siber juga perlu diberi keutamaan secara holistik, demi memastikan keterjaminan keselamatan data dalam pelbagai urusan dan rutin harian."Dalam banyak ekonomi digital, data memainkan peranan yang tersangat penting, sama ada untuk jual beli, transaksi kewangan ataupun dari segi sistem penyuraian trafik.

(Menteri Komunikasi dan Digital, Ahmad Fahmi Mohamed Fadzil)

"Isu keselamatan, data memainkan peranan yang sangat penting dalam semua bidang.

"Jadi, kalau asas itu kita tetapkan bahawa data ini perlu kita jaga dengan baik, maka banyak daripada masalah akan dapat kita selesaikan", katanya kepada pemberita di Angkasapuri. Dalam pada itu, terdapat keperluan untuk meneliti kaedah terbaik bagi mewujudkan jaringan sistem perkongsian data di antara pelbagai agensi daripada kementerian yang berbeza.Beliau berkata perkongsian data dapat membantu menyelesaikan masalah semasa dengan lebih cepat, tuntas dan menyeluruh. "Contohnya..masalah kos sara hidup. Jadi, ini antara perkara yang bagi saya sangat penting dan sekiranya rakyat Malaysia, menteri-menteri, kerajaan mula melihat budaya data sebagai khazanah. "Itu akan membawa satu perubahan yang agak besar dan ini akan mengambil sedikit masa sebab rakyat hendak masalah diselesaikan sekarang. Tetapi saya lihat dengan permulaan seperti itu, kita akan dapat mengenal pasti siapa yang perlu kita bantu sekarang. Itu antara perkara yang paling penting", katanya.


Banjir: Jumlah penduduk terjejas di Terengganu berkurangan

KUALA TERENGGANU, 13 Disember- Jumlah penduduk terjejas banjir di Terengganu terus menurun kepada 80 orang berbanding 103 pada sebelah petang tadi.

Sekretariat Jawatankuasa Pengurusan Bencana Negeri Terengganu memaklumkan hanya tiga daerah sahaja yang masih terjejas dengan terdapat tiga buah PPS yang masih aktif.Daerah Kuala Terengganu merekodkan seramai 66 orang daripada 20 keluarga di PPS SK Atas Tol.Manakala seramai 12 orang daripada tiga keluarga masih berlindung di PPS Balai Raya Kampung Pantai di Besut dan PPS Surau Kampung Nyatuh di Daerah Setiu masih kekal menempatkan dua orang daripada satu keluarga.Keadaan banjir di Kemaman pulih sepenuhnya dan PPS di daerah itu tutup lewat petang tadi.

(Jumlah penduduk terjejas banjir di Terengganu mencatatkan penurunan berbanding pada sebelah petang tadi)


Penduduk terjejas banjir di Kelantan meningkat

PASIR MAS, 13 Disember- Jumlah penduduk terjejas banjir yang dipindahkan ke pusat pemindahan sementara (PPS) di Kelantan meningkat.Menurut Infobencana JKM, sehingga jam 11.00 malam, seramai 2,018 penduduk terjejas membabitkan 635 keluarga ditempatkan di tujuh buah PPS di Pasir Mas.  PPS SK Tok Deh menempatkan penduduk paling ramai terjejas banjir iaitu 712 orang daripada 226 keluarga. Sementara itu, di PPS SK Gual Periok, terdapat seramai 544 individu terjejas berlindung melibatkan 149 keluarga. Lima lagi PPS yang beroperasi ialah SK Sri Kiambang menempatakn 234 penduduk terjejas, SK Kubang Kual (251), PPS Putat Tujoh (157), Masjid Mukim Padang Licin (73) dan SK Kedai Tanjong (47) orang. Selain itu, menurut Infobanjir Jabatan Pengairan dan Saliran (JPS), sungai-sungai utama menunjukkan trend penurunan. Bagaimanapun, Sungai Golok di Rantau Panjang masih mencatatkan bacaan melebihi paras bahaya iaitu 9.32 meter, manakala Sungai Golok di Kuala Jambu Tumpat pula pada paras 2.23 meter melebihi paras amaran.

(Jumlah penduduk terjejas banjir yang dipindahkan ke PPS di Kelantan meningkat)


KUANTAN, 13 Disember- Jumlah penduduk terjejas banjir di Pahang mencatatkan penurunan kepada 387 orang daripada 98 buah keluarga membabitkan tiga daerah setakat jam 11.00 malam ini.Jumlah itu berkurangan berbanding 435 orang daripada 106 buah keluarga setakat jam 8.00 malam.

(Penduduk terjejas banjir di Pahang berkurangan)

Portal Info Bencana Jabatan Kebajikan Masyarakat memaklumkan, penduduk terjejas banjir di pusat pemindahan sementara (PPS) Sekolah Menengah Kebangsaan (SMK) Seri Semantan, mencatatkan penurunan kepada 210 penduduk daripada 52 buah keluarga di daerah Temerloh.  Manakala, daerah Bera, masih kekal seramai 26 orang daripada tujuh keluarga ditempatkan di PPS SK Sri Buntar dan sembilan orang penduduk daripada tiga keluarga ditempatkan di SK Kerayong.  Daerah Pekan pula masih kekal seramai 142 penduduk terjejas daripada 36 buah keluarga ditempatkan di SK Sinar Mutiara, Sungai Miang.


Wanita warga Kanada ditemui mati

13 Disember- Seorang wanita warga emas berstatus warganegara Kanada ditemui mati di rumah kedai sewanya di Blok G Synergy Square, Jalan Matang Kuching kira-kira pukul 4.00 petang tadi.Menurut kenyataan dari Ketua Polis Daerah Padawan Superintenden Abang Zainal Abidin Abang Ahmad, mangsa Tan Onn Har, 82 merupakan warganegara Kanada berdasarkan passport yang ditemui pada mangsa. Kejadian itu berdasarkan laporan seorang wanita tempatan yang terhidu bau busuk, dari tingkat bawah kediamannya sebelum menghubungi balai polis berhampiran.  Dua anggota polis dari Balai Polis Batu Kawa dikerahkan ke lokasi kejadian untuk melakukan pemerisaan.Bagaimanapun pintu yang terkunci dari dalam rumah terpaksa diumpil bagi membolehkan anggota yang bertugas untuk masuk ke dalam rumah.Mayat wanita warga emas itu terbaring di tepi timbunan kotak tisu yang berselerak.  Keadaan mangsa ketika dijumpai telah berulat dengan bahagian muka dalam keadaan tidak sempurna.  Makluman daripada pengadu di lokasi kejadian, mangsa tinggal berseorangan dan dipercayai telah tinggal dirumah tersebut lebih kurang 10 tahun.  Pegawai Perubatan Kementerian Kesihatan Malaysia, Asmiardy Buseral mengesahkan kematian mangsa berkata, "tiada sebarang unsur jenayah mahupun penemuan objek tajam atau tumpul di tempat kejadian wanita itu dijumpai mati." Superintenden Abang Zainal memberitahu usaha mengesan ahli keluarga mangsa sedang dilakukan dan orang ramai diminta tampil bagi membantu siasatan polis.


MCMC keluarkan 112 kompaun bernilai RM4.696 juta bagi tahun 2022

KUALA LUMPUR, 13 Disember - Sebanyak 112 kompaun bernilai RM4.696 juta dikeluarkan kepada pemegang lesen dan bukan pemegang lesen atas pelbagai kesalahan bawah Akta Komunikasi dan Multimedia (AKM) 1998 serta perundangan subsidiari di bawah akta itu dalam tahun ini, kata Suruhanjaya Komunikasi dan Multimedia Malaysia (MCMC) dalam satu kenyataan.Daripada keseluruhan jumlah itu, sebanyak 106 kompaun dikeluarkan kepada pemegang lesen MCMC dengan nilai kompaun sebanyak RM4.616 juta. Kompaun dikeluarkan kepada pemegang lesen meliputi 53 kompaun bagi kegagalan mematuhi rancangan penomboran dan pengalamatan elektronik, kesalahan di bawah Peraturan-Peraturan Komunikasi dan Multimedia (Pemberian Perkhidmatan Sejagat) 2002 (27 kompaun), kegagalan mematuhi standard mandatori (17 kompaun)."Kegagalan mematuhi syarat-syarat lesen (lima kompaun), kegagalan mematuhi Panduan Peraturan Pendaftaran Pengguna Akhir untuk Perkhidmatan Selular Awam Prabayar (dua kompaun), dan menawarkan perkhidmatan tanpa lesen (dua kompaun)," katanya.MCMC berkata sebanyak enam kompaun telah dikeluarkan bagi bukan pemegang lesen dengan nilai kompaun sebanyak RM80,000.

Lima kompaun adalah bagi kesalahan di bawah Peraturan 16 (1)(b) Peraturan-Peraturan Komunikasi dan Multimedia (Standard Teknik) 2000 iaitu menggunakan kelengkapan komunikasi yang tidak diperakui dan satu kompaun bagi kesalahan di bawah Seksyen 235 AKM 1998 iaitu menyebabkan kerosakan kepada kemudahan rangkaian.


ERCL beri manfaat hubungan Malaysia-China

JOHOR BAHRU, 13 Disember- Projek Laluan Rel Pantai Timur (ECRL), berperanan menstabilkan jalinan hubungan pelabuhan dan pengangkutan di Semenanjung Malaysia. Kuasa Usaha Kedutaan China di Malaysia, Tang Rui berkata, ECRL yang merupakan projek terbesar di bawah Inisiatif Jalur dan Laluan memberi manfaat besar kepada kedua-dua negara.Tang Rui percaya China yang kini berada dalam fasa pembangunan baharu, yakin Malaysia bakal mencatat peningkatan pelaburan kerana kedudukannya yang strategik. "Dengan kerajaan baru di Malaysia, apa yang paling utama adalah kestabilan serta pembangunan ekonomi."China boleh menjadi rakan kongsi yang baik dan mampu menwarkan bantuan dan sumbangan ke arah pembangunan negara," katanya selepas majlis penutupan Simposium Inisiatif 'Belt and Road' di Universiti Teknologi Malaysia (UTM), Johor Bahru.Menurut Tang Rui, ASEAN kini telah mendahului Kesatuan Eropah, sebagai rakan dagang terbesar China.


Anwar saman Sanusi berhubung ucapan berbaur fitnah

(Datuk Seri Muhammad Sanusi Md Nor/FOTO BERNAMA)

KUALA LUMPUR, 13 Disember- Perdana Menteri Datuk Seri Anwar Ibrahim hari ini memfailkan saman terhadap Menteri Besar Kedah, Datuk Seri Muhammad Sanusi Md Nor, berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah 'Jelajah PN Best Tambun’.Anwar, 75, selaku plaintif, memfailkan saman itu menerusi Tetuan S. N. Nair & Partners di Mahkamah Tinggi Alor Setar dengan menamakan Muhammad Sanusi, 48, sebagai defendan tunggal.Berdasarkan pernyataan tuntutan, Anwar mendakwa pada 13 November lalu, Muhammad Sanusi, yang juga Pengerusi Perikatan Nasional (PN) Kedah, telah memberi ucapan pilihan raya pada ceramah tersebut sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.Anwar berkata ucapan dalam ceramah itu telah diterbitkan atau menyebabkan penerbitan semula dan disiarkan secara siaran langsung di aplikasi Facebook di bawah nama “Faizal Azumu” yang mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.Pengerusi Pakatan Harapan (PH) itu mendakwa pada 14 November lalu, kenyataan fitnah daripada video tersebut telah dipetik oleh MalaysiaKini dan portal itu menerbitkan satu artikel dalam Bahasa Malaysia dan Inggeris.Menurut Anwar, kenyataan fitnah itu antaranya membawa maksud plaintif mendapat pengampunan Diraja melalui penipuan dan kekal tidak diampunkan serta telah memperdaya Yang di-Pertuan Agong, seorang pembohong, tidak boleh dipercayai, tidak beretika dan mengkhianati mandat rakyat.

Plaintif mendakwa kenyataan-kenyataan itu adalah tidak benar, keji serta berniat jahat dengan tujuan untuk menghasut orang ramai dan menimbulkan kebencian peribadi terhadapnya dan PH semasa tempoh berkempen menjelang Pilihan Raya Umum ke-15 (PRU15) pada 19 November lalu.Anwar berkata akibat daripada kenyataan fitnah itu menyebabkannya dihina, mendapat cemuhan daripada masyarakat selain memudaratkan imej dan reputasi baiknya sebagai Presiden PKR, Pengerusi PH, Ahli Parlimen Tambun, Perdana Menteri ke-10 dan Menteri Kewangan.Anwar berkata pada 16 November lalu, plaintif melalui peguamnya menuntut defendan menarik balik, memohon maaf, mengaku janji untuk tidak mengulangi dan membayar ganti rugi kepada plaintif, namun defendan melalui surat peguamnya bertarikh 7 Disember lalu, membalas surat dan menyatakan pengakuan tidak berbelah bahagi mengenai fakta dalam ucapan tersebut.Sehubungan itu, plaintif memohon ganti rugi am, teruk serta teladan selain perintah untuk menghalang defendan daripada terus mengungkap, mengarang, menerbitkan atau menerbitkan kenyataan serupa terhadap plaintif serta relif-relif lain yang difikirkan sesuai oleh mahkamah.Peguam Datuk S.N. Nair, yang mewakili Anwar, ketika dihubungi Bernama, berkata saman itu difailkan pada jam 4.30 petang tadi. -BERNAMA


Semua agensi banjir diarah siap siaga hadapi monsun timur laut

PUTRAJAYA, 13 Disember- Beberapa persiapan dirangka untuk menghadapi hujan berterusan bermula 17 Disember ini di timur Semenanjung meliputi Kelantan dan Terengganu, pantai timur Sabah dan pantai barat Sarawak yang boleh menyebabkan banjir. Berikutan itu, Timbalan Perdana Menteri Datuk Seri Dr Ahmad Zahid Hamidi mengarahkan semua agensi terlibat bersiap siaga menghadapi kemungkinan tersebut. "Kesiapsiagaan temasuklah menggunakan template baharu dimana ramalan oleh Jabatan Meteorologi Malaysia (MetMalaysia) akan dijadikan panduan bagi mengaktifkan pusat pemindahan sementera (PPS) bagi mangsa-mangsa ini sebelum berlaku banjir di kawasan berkenaan."Kami pertama kalinya menjadikan badan sukarela untuk bersama-sama terlibat bagi mengurangkan beban dan menyelesaikan masalah banjir," katanya selepas mempengerusikan mesyuarat jawatankuasa pengurusan bencana di sini hari ini. Datuk Seri Dr Ahmad Zahid mahu agensi pusat menyalurkan bantuan banjir sama rata kepada semua kerajaan negeri tanpa mengira negeri tersebut diperintah oleh pihak mana.Monsun Timur laut dijangka berterusan sehingga Mac tahun depan.


Negeri terkesan Monsun Timur Laut, diurus dengan baik

KUALA LUMPUR, 13 Disember - Semua negeri yang terkesan dengan Monsun Timur Laut (MTL) sejak awal bulan lalu, dapat diurus dengan baik. Menteri di Jabatan Perdana Menteri, Datuk Armizan Mohd Ali berharap momentum ini akan berterusan memandangkan negara baharu sahaja melalui Luruan Monsun yang pertama daripada jangkaan enam episod luruan yang diramal Jabatan Meteorologi Malaysia (MetMalaysia).Agensi Pengurusan Bencana Negara (NADMA) katanya telah menyelaras arahan agar semua Jawatankuasa Pengurusan Bencana Negeri dan Daerah memastikan kesiapsiagaan semua pihak berpandukan Prosedur Operasi Standard (SOP) ditetapkan.Ini termasuk pengurusan jentera petugas, aset dan logistik.

Angkatan Pertahanan Awam (APM) merupakan sekretariat bagi kedua-dua jawatankuasa tersebut.Data terperinci termasuk senarai nama penduduk yang memerlukan perhatian khusus seperti Orang Kurang Upaya (OKU), warga emas dan wanita mengandung sentiasa dikemas kini bagi membantu kelancaran proses pemindahan penduduk terjejas banjir.


IPCC mula berkuat kuasa Jun tahun depan

KUALA LUMPUR, 13 Disember - Akta Suruhanjaya Bebas Tatakelakuan Polis (IPCC) akan dikuatkuasakan mulai Jun tahun depan.Menteri Dalam Negeri, Datuk Seri Saifuddin Nasution Ismail berkata pihaknya sudah mengadakan perbincangan dengan Ketua Setiausaha Kementerian Dalam Negeri (KDN), Datuk Seri Wan Ahmad Dahlan Abdul Aziz, mengenai tarikh penguatkuasaan akta itu.

"Bersama-sama Datuk Wan Ahmad, kita sudah bincang dan ia akan berkuat kuasa pada Jun depan," katanya pada sidang media selepas mengadakan lawatan serta menghadiri sesi taklimat dengan pengurusan kanan Polis Diraja Malaysia (PDRM) di Ibu Pejabat Polis Bukit Aman, di sini.Pada Julai lalu, Dewan Rakyat meluluskan Rang Undang-Undang (RUU) IPCC 2020 untuk mempertingkat integriti pasukan PDRM, mengurangkan salah laku dalam kalangan anggotanya, serta meningkatkan keyakinan orang ramai terhadap pasukan polis.IPCC memberi fokus kepada penubuhan suatu badan untuk melaksanakan siasatan, manakala tindakan dan hukuman tatatertib masih dikekalkan dengan Suruhanjaya Pasukan Polis (SPP) mengikut peruntukan sedia ada dalam Perkara 140 Perlembagaan Persekutuan.


Johor sedia untuk bekerjasama sekiranya projek HSR diteruskan

JOHOR BAHRU, 13 Disember- Kerajaan Johor berharap kerajaan Persekutuan dapat mempertimbangkan semula kebolehlaksanaan projek Keretapi Berkelajuan Tinggi (HSR) bagi mewujudkan limpahan ekonomi khususnya di Johor.  Exco Pelaburan, Perdagangan, dan Hal Ehwal Pengguna Negeri Lee Ting Han berkata, pihaknya sedang menunggu cadangan daripada Kementerian Pengangkutan, sebelum mengulas kerjasama pelbagai isu, termasuk isu berkaitan tanah. "Maka kita harap di peringkat kerajaan persekutuan, Kerajaan Perpaduan baharu, dapat mempertimbangkan semula kebolehlaksanaan projek tersebut," jelasnya pada majlis penutupan Simposium Inisiatif 'Belt and Road' di Universiti Teknologi Malaysia (UTM), Johor Bahru.  Menurut Lee, Projek HSR dilihat mampu melahirkan tenaga mahir baharu, syarikat multinasional yang berpangkalan di Singapura mungkin memindahkan beberapa operasi ke Johor untuk penjimatan masa perjalanan sekitar 90 minit. Susulan itu, satu gelembung ekonomi antara Kuala Lumpur dan Singapura boleh diwujudkan. Turut hadir pada majlis tersebut Naib Canselor UTM Bahagian Akademik dan Antarabangsa, Profesor Dr Hishamudin Mohd Ali, serta Menteri di Kedutaan Besar China ke Malaysia, Tang Rui.


Justin Trudeau mahu wujudkan kerjasama Malaysia-Kanada

KUALA LUMPUR, 13 Disember- Perdana Menteri Datuk Seri Anwar Ibrahim menerima panggilan telefon daripada Perdana Menteri Kanada, Justin Trudeau pagi tadi bagi merakamkan ucapan tahniah atas pelantikan beliau sebagai Perdana Menteri Malaysia ke-10. Dalam panggilan video yang dimuatnaik di facebook Anwar, Justin turut berharap untuk bekerjasama dengan Malaysia dalam pelbagai lapangan, termasuk pendidikan, tenaga boleh diperbaharui, serta hubungan sesama insan turut dilakukan. "Kami juga memperbaharui komitmen untuk meningkatkan hubungan dua hala Malaysia-Kanada ke tahap yang lebih tinggi."Kami menantikan lebih banyak perniagaan, perdagangan dan pelaburan serta bekerjasama lebih lanjut mengenai keselamatan dan juga mewujudkan hubungan yang lebih erat," tambah Justin Trudeau. Malaysia dan Kanada telah menyaksikan peningkatan dalam hubungan kerjasama dua hala sejak terjalinnya hubungan diplomatik pada 1957, dengan nilai dagangan dua hala mencecah RM10.58 bilion pada tahun 2021.Manakala nilai pelaburan Kanada dalam sektor pembuatan Malaysia dalam tempoh 40 tahun kebelakangan bernilai RM789 juta.

(Anwar Ibrahim terima panggilan daripada Justin Trudeau)


19 'ulat' dicekup di KLIA dan KLIA2

SEPANG, 13 Disember - Jabatan Pengangkutan Jalan (JPJ) menahan 19 individu yang menawarkan perkhidmatan kereta sewa tidak berlesen dan beroperasi secara haram di Lapangan Terbang Antarabangsa Kuala Lumpur (KLIA) serta Lapangan Terbang Antarabangsa Kuala Lumpur 2 (KLIA2).Ketua Pengarah JPJ, Datuk Zailani Hashim berkata mereka ditahan dalam Operasi Ulat (Ops Ulat) bermula 4 Disember lepas hingga Isnin dengan 18 daripadanya ditahan di KLIA2 manakala seorang di KLIA.Katanya, daripada jumlah tersebut 15 individu didapati menggunakan kenderaan persendirian untuk kegiatan itu, manakala empat yang lain menggunakan kenderaan awam termasuk kereta e-hailing atau teksi.

"Sebenarnya ada banyak cara...dia ada platform dia sendiri itu antara pendekatan dia, yang kedua pendekatan fizikal di pintu-pintu masuk di mana mereka lihat bukan warganegara Malaysia...warganegara luar mereka akan pergi cuba goda...cuba pengaruhi."Tiga individu yang ditahan didapati mempunyai rekod kesalahan berulang dan kita turut menyita 19 kenderaan bagi membantu siasatan," katanya dalam sidang media di KLIA, di sini.Zailani berkata, kesemua individu berusia antara 20-an hingga 60-an itu disiasat mengikut Seksyen 205(1) Akta Pengangkutan Awam Darat 2010 yang memperuntukkan denda sehingga RM50,000 atau penjara sehingga lima tahun atau kedua-duanya, jika sabit kesalahan.Tambah Zailani, JPJ komited untuk terus memberikan advokasi kepada pengguna berkaitan kegiatan ‘ulat’ menerusi video hebahan yang telah disediakan dengan kerjasama pengendali lapangan terbang.Sejak 2015 hingga semalam sebanyak 630 kes ‘ulat’ direkodkan di Selangor dan daripada jumlah itu, 29 individu telah dijatuhkan hukuman penjara atas kesalahan tersebut sepanjang tempoh itu.


Infrastruktur pendidikan tinggi diperkasa di Sabah, Sarawak

PUTRAJAYA, 13 Disember- Infrastruktur pendidikan tinggi akan diberi perhatian terutama di Sabah dan Sarawak.Menurut Timbalan Menteri Pendidikan Tinggi, Datuk Mohd Yusof Apdal perhatian yang sama rata dan seimbang perlu diberikan seperti yang diterima negeri di semenanjung. Ia bagi mencapai matlamat kementerian untuk memperkasa pendidikan di peringkat tinggi universiti sama ada di Institusi Pengajian Tinggi Awam atau Swasta."Kita kena bagi perhatian sama rata kepada semua terutamanya infra-infra ini sebab bila kita cakap tentang pembangunan, infrastruktur kena ada. "Kalau kita hanya buat satu dasar tapi infranya tak begitu memuaskan, tentunya perjalanan untuk capai matlamat itu tak tercapai dengan baik."Kami hendaklah menyediakan kemudahan sama yang kami sediakan terutama di kawasan bandar di semenanjung seperti yang kita dapat di Selangor atau Kuala Lumpur, bagi kepada Sabah dan Sarawak juga supaya pendidikan ini akan boleh membentuk sebuah negara yang kita impikan," katanya.

Mohd Yusof bercakap kepada media selepas memulakan tugas rasminya, di sini hari ini.Tambah beliau, dengan kepimpinan dan pengalaman sedia ada Menteri Pendidikan Tinggi, Datuk Seri Mohamed Khaled Nordin ia akan dapat membantu mencapai matlamat kementerian dengan sebaiknya.


10 ahli Geng Kabali dijatuhi hukuman penjara

SEREMBAN 2, 13 Disember- Sepuluh daripada 11 ahli Geng Kabali dijatuhi hukuman penjara 18 bulan manakala seorang lagi dikenakan denda RM3,000 oleh Mahkamah Tinggi Seremban hari ini selepas didapati bersalah atas pertuduhan menganggotai kumpulan jenayah terancang tiga tahun lalu. Hakim Datuk Azizul Azmi Adnan menjatuhkan hukuman itu terhadap 11 tertuduh iaitu K Sarugunan, 41; R Kamal Rajh, 28; L Navinraj, 29; S Ilangovan, 43; G Kartik, 28; G Ravikumar, 30; S Viven,23; S Sivabalan, 26; R Kunasekaran, 34; R Jeevanraj, 25 dan S Subramaniam, 53 yang mengaku bersalah sebaik pertuduhan dibacakan secara berasingan. Mahkamah menetapkan hukuman penjara terhadap 10 yang tertuduh bermula dari tarikh mereka ditangkap iaitu pada Disember 2019.Manakala seorang lagi iaitu Subramaniam yang dikenakan denda RM3,000 dikecualikan pembayarannya dengan mengambil kira tempoh remannya sebelum ini selama 463 hari. Sebelum itu, Timbalan Pendakwa Raya Syafiq Hasim meminda pertuduhan tertuduh daripada Seksyen 130V Kanun Keseksaan di bawah Akta Kesalahan Keselamatan (Langkah-langkah Khas) 2012 (SOSMA) kepada Seksyen 43 Akta Pertubuhan 1966. Mengikut pertuduhan pilihan, tertuduh didapati menjadi anggota Geng Kabali yang merupakan satu pertubuhan menyalahi undang-undang. Kesalahan itu dilakukan antara 1 Februari hingga 27 November 2019, di lorong kecil di tepi jalan besar Batu 12 1/2, Jalan Rantau- Siliau, Rantau. Berikutan itu tertuduh didapati melakukan satu kesalahan di bawah Seksyen 43 Akta Pertubuhan 1966 (Akta 335) dan boleh dihukum di bawah peruntukan yang sama. Geng Kabali disyaki terlibat sekurang-kurangnya 65 kes samun di Selangor, Kuala Lumpur dan Negeri Sembilan, berjaya ditumpaskan apabila polis menahan 19 ahlinya melalui Op Kelawar sepanjang November hingga Disember lalu.


Bekas imam ditemui lemas ketika menjala ikan

SETIU, 13 Disember- Bekas Imam yang dikhuatiri hilang selepas dipercayai terjatuh ketika menjala ikan di tali air di Kampung Fikri ditemui meninggal dunia akibat lemas.Mayat mangsa Zakaria Mohd Nong, 72 dari Kampung Beris Tok Ku,Setiu Terengganu itu ditemukan oleh pasukan mencari dan menyelamat pada pukul 11.20 pagi selepas lebih 17 jam dilaporkan hilang di kawasan tersebut.Ketua Polis Daerah Setiu, Deputi Superintendan Afandi Husin berkata, mayat mangsa ditemui pada jarak kira-kira 1.7 kilometer dari lokasi mangsa dikatakan terjatuh.Susulan penemuan itu, operasi mencari dan menyelamat ditamatkan pada pukul 11.45 pagi tadi.Sementara itu adik mangsa, Che Marlina Abdul Ghani, berkata, jenazah abangnya akan disemadikan di Tanah Perkuburan Islam Kampung Beris Tok Ku, Setiu.

(Zakaria Mohd Nong ditemui selepas dilaporkan hilang lebih 17 jam)


Belum miliki sijil FC, 40 peratus bangunan berisiko di Johor

JOHOR BAHRU, 13 Disember- 40 peratus atau 882 daripada 2,205 premis berisiko di Johor masih tidak mempunyai sijil perakuan bomba (FC) seperti diperuntukkan mengikut Akta Perkhidmatan Bomba 1988 (pindaan 2020) (Akta 341). Premis tersebut termasuk bangunan kerajaan, hotel, kilang dan pusat beli belah.Ketua Pengarah Jabatan Bomba dan Penyelamat Malaysia, Datuk Seri Mohammad Hamdan Wahid berkata premis berkenaan sama ada gagal dalam permohonan mereka atau masih belum memohonnya. "Ini satu yang membimbangkan kerana tidak mahu bangunan-bangunan mempunyai risiko seperti ini, tidak mempunyai 'fire certificate'."Jadi saya menyarankan empunya bangunan untuk datang memeohon bagi pemeriksaan bangunan tersebut dan juga bagi pematuhan kepada peraturan dan keperluan di bawah kehendak piawaian dan undang-undang keselamatan kebakaran," katanya.

Beliau berkata demikian selepas perasmian Seminar Undang-Undang Kecil Bangunan Seragam (Pindaan 2021) Zon Selatan di Pusat Konvensyen Antarabangsa, Persada Johor, di sini. Pemilik yang masih gagal memperoleh FC boleh didenda sehingga RM50,000 atau tiga tahun penjara mengikut Akta 341.


Semangat Kerajaan Perpaduan di Melaka

AYER KEROH, 13 Disember- Semangat gabungan Kerajaan Perpaduan yang dibentuk di peringkat Persekutuan turut diterjemahkan dalam pentadbiran kerajaan negeri Melaka. Pengerusi PH Melaka Adly Zahari berkata, semangat Kerajaan Perpaduan di peringkat persatuan dibawa ke negeri itu selepas perbincangan dijalankan bersama kerajaan negeri yang diketuai Ketua Menteri Melaka Datuk Seri Sulaiman Md Ali.  "Jadi semangat yang sama juga dibawa ke negeri Melaka. Kerajaan kali ini adalah Kerajaan Perpaduan. Saya yakin hasrat kita hanyalah satu, kita mahukan kerajaan ini stabil dan dalam masa yang sama boleh merangka dan merancang untuk tempoh empat hingga lima tahun akan datang," katanya pada sidang media Persidangan ke-4 (Bajet) Penggal Pertama di Seri Negeri, Ayer Keroh.  DUN Melaka mempunyai 28 kerusi membabitkan BN 21 kerusi, PH lima kerusi dan PN dua kerusi.


Ahli politik tidak dibenar sampaikan ceramah di masjid, surau di Perak

(Saarani ketika menjadi tetamu rancangan Selamat Pagi Cikgu Saarani di konti Perak FM)

IPOH, 13 Disember- Ahli politik di Perak sekali lagi diingatkan agar tidak menyampaikan ceramah ketika berada di masjid dan surau.  Menteri Besar, Datuk Seri Saarani Mohamad berkata peringatan itu berdasarkan pekeliling yang dikeluarkan sebelum ini menerusi titah Sultan Perak, Sultan Nazrin Muizzuddin Shah.  "Jadi mana-mana Ahli Dewan Undangan Negeri, Adun yang saya faham Adun-adun yang sebelum ini adalah merupakan pemegang tauliah ataupun ustaz yang menyampaikan kuliah tetapi sekarang dia telah pun menjadi wakil rakyat, bermakna dia orang politik, jadi tertakluk, terikat dengan pekeliling tersebut seperti mana juga saya."Sebab yang penting titah tuanku itu, orang politik tidak dibenarkan berucap di dalam masjid dan surau, apa pun jawatan dia termasuk saya," katanya.

Saarani diminta mengulas sebahagian ahli politik di Perak yang menjadikan masjid dan surau sebagai tempat untuk menyampaikan ceramah.  Terdahulu, beliau menjadi tetamu rancangan Selamat Pagi Cikgu Saarani di konti Perak FM.


Melaka optimis sediakan peluang kerjaya menerusi inisiatif pembangunan

AYER KEROH, 13 Disember- Kerajaan negeri Melaka optimis dalam mewujudkan peluang-peluang pekerjaan baharu melalui agenda pembangunan baharu di negeri itu.  Ia termasuk pembangunan Melaka Waterfront Economic Zone (M-WEZ) yang dijangka membuka lebih 10,000 peluang pekerjaan kepada rakyatnya.  Exco Perpaduan, Hubungan Masyarakat, Tenaga Kerja dan Hal Ehwal Pengguna, Ngwe Hee Sem berkata kerajaan negeri juga akan menaik taraf produk pelancongan sedia ada serta mewujudkan produk baharu seperti Taman Laut di Pulau Undan dan Melaka Archipelago sebagai produk ekopelancongan negeri itu pada masa akan datang.  Tambah Hwee Sem, kerajaan negeri juga akan memperbanyakkan tempat perniagaan dengan insfrastruktur lengkap bagi mewujudkan zon perniagaan terancang sekali gus memperkasa inisiatif Melaka Bebas Niaga.  "Melaka kini menjadi zon bebas berniaga. Kita sudah siapkan tempat untuk rakyat Melaka berniaga selain kita juga menaik taraf lokasi-lokasi pelancongan.Kita juga akan menambah peluang pekerjaan di Melaka, pembangunan M-WEZ juga akan turut menyediakan 10,000 peluang kerjaya," kata Hwee Sem ketika ditemui pada Persidangan Keempat (Bajet) Penggal Pertama, Dewan Undangan Negeri Melaka ke-15 di Seri Negeri, di sini. Dalam pada itu, kadar penggangguran di Melaka merekodkan penurunan sebanyak 2.6 peratus atau 12,100 orang.


Penglibatan syarikat pemula antarabangsa dorong impak positif ekosistem tempatan

KUALA LUMPUR, 13 Disember- Penglibatan lebih banyak syarikat permulaan antarabangsa di Malaysia mampu merancakkan ekosistem syarikat permulaan tempatan. Ketua Pegawai Pelaburan Malaysia Venture Capital Management Berhad (MAVCAP), Paramjit Singh Gill berkata ini dapat dicapai melalui perkongsian bakat dan kemahiran antara peniaga tempatan dan luar negara. "Kami ialah pembangun ekosistem. Ramai yang beranggapan bahawa kami mencari syarikat dan beri dana kepada mereka, namun sebenarnya, kami mencari rakan kongsi yang sesuai untuk pengurusan dana," kata Paramjit kepada pemberita RTM selepas sesi perbincangan 'Peningkatan Modal Teroka' di ibu negara. Setakat ini, pencapaian MAVCAP bagi jumlah dana yang boleh diakses adalah RM2.2 bilion dan syarikat yang terlibat dalam pelaburan lebih 1,000 syarikat. MAVCAP merupakan sebuah agensi di bawah Kementerian Sains, Teknologi dan Inovasi (MOSTI) yang menyediakan modal teroka kepada syarikat permulaan.

(Ketua Pegawai Pelaburan Malaysia Venture Capital Management Berhad (MAVCAP), Paramjit Singh Gill)


Kerjasama bekas Menteri dan KKM, perkasa sistem kesihatan negara

KUALA LUMPUR, 13 Disember- Kejayaan dan pembangunan sistem kesihatan negara yang telah dilaksana tiga Menteri Kesihatan terdahulu akan dijadikan panduan dalam menerajui kementerian. Timbalan Menteri Kesihatan, Lukanisman Awang Sauni berkata satu platform khusus akan disediakan dalam masa terdekat bagi membolehkan bekas-bekas Menteri Kesihatan itu menyalurkan pandangan dan maklumat bagi menambah baik sistem kesihatan di negara ini.Tambahnya, langkah itu merupakan inisiatif memastikan kerjasama berterusan terutama apabila ketiga-tiga bekas Menteri itu menyatakan kesediaan menyumbang idea dan bekerjasama."Saya sudah meneliti perkara yang dimaklumkan oleh bekas Menteri Kesihatan. Perkara yang kita perlu lakukan adalah melaksanakan apa yang telah tersedia selain kami dalam proses memahami konteks-konteks yang berada dalam Kertas Putih.Saya akan pastikan sepanjang tempoh penggal ini kita akan sentiasa memperbaiki dan menambah baik perkhidmatan kesihatan yang berkesan terhadap rakyat. Kita akan wujudkan satu platform khusus dalam menerima pandangan bekas Menteri Kesihatan berhubung aspek kesihatan negara. Ia akan dilaksana secepat mungkin," kata Lukanisman ketika ditemui pemberita pada sidang media selepas pelancaran Hari Perlindungan Kesihatan Sejagat Malaysia 2022 di ibu negara.Antara yang menjadi tumpuan adalah Forum Reformasi Kesihatan Malaysia: Kejayaan dan Peluang yang menghimpunkan ketiga-tiga bekas Menteri Kesihatan, Tan Sri Dr. S.Subramaniam, Datuk Seri Dr. Dzulkefly dan Khairy Jamaluddin selaku ahli-ahli panel berkongsi pengalaman serta cabaran yang dihadapi sepanjang menerajui Kementerian Kesihatan.

(Tiga bekas Menteri Kesihatan, Tan Sri Dr S. Subramanian, Datuk Seri Dr. Dzulkefly Ahmad dan Khairy Jamaluddin)


Budak tiga tahun jatuh tali air ditemukan

(Komander Operasi Jabatan Bomba dan Penyelamat Terengganu,Mohd Mazimi Mohamad)

KUALA TERENGGANU, 13 Disember- Seorang kanak-kanak lelaki yang dilaporkan hilang selepas terjatuh kedalam tali air di Kampung Kebor Besar,Manir ditemukan lemas.  Mayat Muhammad Sufi Eijas Mohd Sobrey,3 tahun dijumpai kira-kira jam 11.34 pagi tadi oleh pasukan pencarian.  Komander Operasi Jabatan Bomba dan Penyelamat Terengganu,Mohd Mazimi Mohamad berkata mayat mangsa ditemui terapung kira-kira 500 meter dari lokasi kejadian.  "Mangsa dijumpai oleh team penyelamat jarak dijumpai anggaran 500 meter dari last mangsa jatuh mangsa yang kita jumpa lebih kurang jam 11.34 pagi,"katanya.Mayat mangsa kemudian diserahkan kepada pihak polis untuk tindakan lanjut.  Sementara itu ibu mangsa Nurul Ain Bakri berterima kasih kepada pasukan mencari dan orang ramai yang terlibat dalam operasi mencari anak keduanya itu.  Pada Isnin seorang kanak-kanak berusia tiga tahun dikhuatiri lemas selepas terjatuh dari jambatan tali air.  Dalam kejadian kira-kira jam 4.15 petang itu, mangsa dikatakan sedang bermain di atas jambatan bersama abangnya sebelum tergelincir dan terjatuh ke dalam air.

(Anggota bomba membantu mengangkat mayat Muhammad Sufi Eijas Mohd Sobrey)


522 projek mitigasi banjir bernilai RM69.77 juta dilaksanakan di Melaka

MELAKA, 13 Disember - Sebanyak 522 projek mitigasi banjir membabitkan peruntukan berjumlah RM69.77 juta telah dilaksanakan di Melaka bagi menyelesaikan isu berkenaan dalam jangka pendek khususnya di 124 kawasan mudah berlaku banjir di negeri itu.Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata daripada jumlah itu, sebanyak 190 projek mitigasi banjir dilaksanakan di daerah Melaka Tengah membabitkan peruntukan berjumlah RM38.15 juta, manakala di Jasin, 157 projek membabitkan peruntukan RM15.54 juta, sementara 175 projek di Alor Gajah dilaksanakan bernilai RM16.08 juta.

"Peruntukan bagi melaksanakan kesemua projek mitigasi banjir di ketiga-tiga daerah ini disalurkan pelbagai pejabat daerah dan tanah di daerah terbabit. "Kesemua projek mitigasi berkenaan membabitkan projek kecil yang dilaksanakan dalam usaha menyelesaikan isu banjir dalam tempoh jangka masa pendek," katanya pada persidangan Dewan Undangan Negeri (DUN) Melaka, di sini.Tambah Rahmad, sebanyak 45 lokasi panas baharu turut telah dikenal pasti di ketiga-tiga daerah di negeri itu dan usaha mengatasi banjir di kawasan berkenaan akan dilaksanakan pada tahun hadapan.Sementara itu, sebagai langkah jangka panjang mengatasi banjir, beliau berkata satu projek yang akan dilaksanakan ialah Rancangan Tebatan Banjir Sungai Melaka Fasa Satu bernilai RM40 juta dan projek berkenaan kini di peringkat reka bentuk, sebelum pembinaannya ditender Mei tahun hadapan.


Isu kesesakan di ED HRPB akan diselesaikan secepat mungkin- Sivanesan

(Jabatan Kecemasan dan Trauma (ED), Hospital Raja Permaisuri Bainun (HRPB) Ipoh)

IPOH, 13 Disember- Isu kesesakan di Jabatan Kecemasan dan Trauma (ED), Hospital Raja Permaisuri Bainun (HRPB) Ipoh mendapat perhatian Exco Sumber Manusia, Kesihatan dan Hal Ehwal Masyarakat India, A.Sivanesan.Beliau dan pengurusan tertinggi HRPB akan mengadakan perjumpaan dengan Menteri Kesihatan, Dr Zaliha Mustafa dalam masa terdekat bagi membincangkan perkara itu. Jelasnya, beberapa langkah telah diambil sebelum ini bagi mengatasi masalah tersebut termasuk cadangan menaiktaraf dan memperluaskan Jabatan Kecemasan dan Trauma hospital berkenaan.  "Masing-masing telah bersetuju untuk menyelesaikan masalah ini secepat mungkin. Masalah ini kita tidak dapat atasi dalam sekelip mata, jadi kita perlu sedikit masa lagi."Kita perlukan bajet daripada kerajaan persekutuan, April lalu permohonan telah dihantar beserta alasan dan bukti-bukti,"katanya. Sivanesan ditemui ketika mengadakan lawatan ke HRPB susulan laporan sebuah portal mengenai pesakit kritikal yang tidak menerima rawatan sepatutnya di ED.  Mengulas lanjut, beliau berkata setiap pesakit yang hadir ke ED akan diberikan rawatan sebaiknya oleh doktor berpengalaman dan tidak akan dibiarkan begitu sahaja tanpa sebarang pemeriksaan.

(Exco Sumber Manusia, Kesihatan dan Hal Ehwal Masyarakat India, A.Sivanesan)


Perak kenal pasti kawasan penempatan semula penduduk terjejas banjir

IPOH, 13 Disember- Semua Pejabat Daerah dan Tanah di Perak telah diarahkan untuk mengenal pasti kawasan penempatan semula penduduk terjejas banjir di negeri itu.  Menteri Besar, Datuk Seri Saarani Mohamad berkata antara faktor yang perlu diambil kira termasuk aspek keselamatan selain sosio ekonomi penduduk yang dipindahkan.  Beliau mengakui, terdapat keperluan untuk memindahkan penduduk ke penempatan baharu susulan kejadian banjir yang kerap berlaku. "Cuma kadang-kadang orang yang terlibat banjir ini duduk tepi sungai, pekerjaan, pendapatan dia bergantung kepada sungai itu, jadi kalau kita pindahkan dia jauh daripada sungai, dia pulak akan hilang punca pendapatan."Sebab itu bila nak memindahkan ini kena ambil kira, pertama kawasan nak ditempatkan itu yang sesuai, lebih selamat daripada kawasan asal dan kedua tidak jauh daripada tempat dia mencari makan," katanya.

Beliau berkata demikian selepas menjadi tetamu rancangan Selamat Pagi Cikgu Saarani di konti Perak FM.  Setakat ini, hanya satu kawasan telah dikenal pasti iaitu di Kampung Air Hitam, Changkat Jong dalam daerah Hilir Perak.  Projek itu yang sebelum ini tertangguh akibat pandemik COVID-19 akan diteruskan namun penelitian semula membabitkan kos perlu dilakukan berikutan peningkatan harga binaan.


Wanita cedera, tong gas memasak meletup

(Keadaan struktur rumah yang mengalami kerosakan)

TASEK GELUGOR, 13 Disember- Seorang wanita cedera selepas tong gas petroleum cecair (LPG) meletup di rumahnya di Taman Desa Permai, Tasek Gelugor. Kejadian itu menyebabkan hampir keseluruhan struktur rumah dua tingkat itu mengalami kerosakan. Komander Operasi dari Balai Bomba dan Penyelamat (BBP) Tasek Gelugor, Pegawai Kanan II, Mohd Hazam Hassan, berkata pihaknya menerima panggilan kecemasan 8.13 pagi sebelum bergegas ke lokasi kejadian. Mangsa dibawa ke Hospital Kepala Batas untuk rawatan lanjut. Punca kejadian dan anggaran kerugian masih dalam siasatan.


Jual bayi, bekas guru tuisyen mengaku tidak bersalah

GEORGE TOWN, 13 Disember- Seorang bekas guru tuisyen mengaku tidak bersalah atas satu pertuduhan penggubahan wang haram membabitkan nilai RM12,000 hasil daripada aktiviti penjualan bayi di Mahkamah Sesyen Jenayah, pagi tadi.  Tertuduh, Jamaliah Ahmad, 62 tahun membuat pengakuan itu selepas pertuduhan dibacakan di hadapan Hakim Mazdi Abdul Hamid.  Mengikut kertas pertuduhan, tertuduh telah menerima wang tunai berjumlah RM12,000 hasil penjualan bayi daripada pasangan suami isteri yang berminat mengambil bayi tersebut sebagai anak angkat pada 15 Disember tahun lepas di lobi sebuah hotel di Jalan Penang.  Pertuduhan dikemukakan di bawah Seksyen 4(1)(b) Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA).  Sabit kesalahan boleh dihukum penjara hingga 15 tahun, denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana lebih tinggi.  Pendakwaan dikendalikan, Timbalan Pendakwa Raya, Hariss Ong Jeffery Ong dan tertuduh diwakili peguam, Md. Yusuf Md. Idris.  Hakim Mazdi membenarkan tertuduh diikat jamin sebanyak RM10,000 dengan seorang penjamin.  Mahkamah kemudian menetapkan syarat tambahan iaitu tertuduh perlu melaporkan diri di balai polis berdekatan pada setiap 1 hari bulan serta menyerahkan pasport kepada mahkamah dan tidak mengganggu saksi pendakwaan sepanjang kes berlangsung.  Sebutan semula kes ditetapkan pada 31 Januari tahun depan.


Arahan wajib berpindah perlu dipatuhi penduduk terjejas banjir

KUALA LUMPUR, 13 Disember- Penduduk di kawasan berisiko banjir perlu mematuhi arahan wajib berpindah yang dikeluarkan pihak berkuasa. Jika ingkar, mereka boleh dikenakan tindakan. Amaran itu dikeluarkan Penolong Pengarah Cawangan Operasi Bencana Angkatan Pertahanan Awam Malaysia, Leftenan Kolonal Khairil Izzwan Datuk Abdul Rahman. "Arahan wajib berpindah itu selaras dengan Seksyen 4C Akta Angkatan Pertahanan Awam Malaysia 1951 (Akta 221)."Sekiranya tidak dipatuhi atau ingkar boleh dikenakan denda atau penalti tidak melebihi RM10,000 atau penjara kurang dari lima tahun. "Kita ingin tekankan di sini adalah berpindah lebih awal bila diberikan arahan untuk berpindah, perlu berpindah segera," katanya.

(Leftenan Kolonal Khairil Izzwan Datuk Abdul Rahman)

Beliau menyatakan demikian dalam rancangan terbitan RTM di Angkasapuri Kota Media.Menurut Leftenan Kolonal Khairil Izzwan, sebanyak lima negeri terjejas dengan Monsun Timur Laut fasa pertama yang bermula November 2022 sehingga hujung tahun ini.


Rangkuman banjir di lima negeri

KUALA LUMPUR, 13 Disember- Setakat pukul 11.00 pagi, seramai 2,813 penduduk terjejas banjir daripada 850 keluarga ditempatkan di 23 Pusat Pemindahan Sementara (PPS) di lima negeri.Ia melibatkan Pahang, Perak, Terengganu, Kelantan dan Johor.Menurut portal InfoBencana Jabatan Kebajikan Masyarakat (JKM), Kelantan merekodkan jumlah penduduk terjejas tertinggi iaitu seramai 1,964 orang daripada 615 keluarga.Mereka berlindung di tujuh PPS di Pasir Mas.

Ini diikuti Pahang dengan 433 orang daripada 127 keluarga.Kesemuanya ditempatkan di empat PPS melibatkan Temerloh, Bera dan Pekan.Di Terengganu, 186 orang berada di enam PPS membabitkan Kuala Terengganu, Kuala Nerus, Dungun, Kemaman dan Setiu.Sementara itu, di Perak, 180 penduduk berlindung di empat PPS di Hilir Perak, Muallim dan Manjung.Manakala, di Johor seramai 50 pendudk masih berada di dua PPS di Segamat.


Amaran ribut petir di Terengganu, Pahang dan Johor - MetMalaysia

KUALA LUMPUR, 13 Disember-  Jabatan Meteorologi Malaysia (MetMalaysia) pagi tadi mengeluarkan amaran ribut petir, hujan lebat dan angin kencang dijangka berlaku di Terengganu, Pahang dan Johor sehingga 2.00 petang ini.MetMalaysia dalam kenyataannya hari ini memaklumkan kejadian ribut petir, hujan lebat dan angin kencang di Terengganu, dijangka berlaku di Hulu Terengganu, Dungun dan Kemaman.Sementara di Pahang melibatkan Jerantut, Bentong, Temerloh, Maran, Kuantan, Bera, Pekan dan Rompin, manakala di Johor, ribut petir, hujan lebat dan angin kencang dijangka di Segamat dan Mersing.


KSN sahkan KPPA ditamatkan perkhidmatan

(Tan Sri Mohd Zuki Ali /Foto fail BERNAMA)

KUALA LUMPUR, 13 Disember- Perkhidmatan Datuk Seri Mohd Shafiq Abdullah sebagai Ketua Pengarah Perkhidmatan Awam (KPPA) ditamatkan berkuat kuasa 12 Disember.Ketua Setiausaha Negara, Tan Sri Mohd Zuki Ali berkata keputusan itu diambil setelah melalui semua prosedur bagi Penamatan Demi Kepentingan Awam (PDKA) dan telah diteliti keteraturannya oleh Jabatan Peguam Negara."Penamatan ini adalah selaras dengan peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993] dan dibersarakan mengikut subseksyen 10(5)(d) Akta Pencen 1980 [AKTA 227]yang membolehkan beliau menikmati semua faedah persaraan yang layak baginya," menurut kenyataan yang diterima hari ini.Mohd Zuki mewakili pihak Kerajaan turut merakamkan penghargaan dan terima kasih kepada Mohd Shafiq atas jasa dan khidmat bakti beliau kepada negara sebagai penjawat awam.Beliau juga menyeru semua penjawat awam untuk terus memberikan komitmen dan dedikasi dalam menjalankan tugas yang diamanahkan demi negara.

(Datuk Seri Mohd Shafiq Abdullah/Foto fail BERNAMA)

Mohd Shafiq dilantik sebagai Ketua Pengarah Perkhidmatan Awam (KPPA) berkuat kuasa pada 10 Februari lalu, menggantikan Tan Sri Mohd Khairul Adib Abd Rahman yang bersara wajib pada 16 Januari lepas.Beliau yang berumur 58 tahun sebelum itu ialah Ketua Setiausaha Kementerian Kesihatan.Mohd Shafiq telah berkhidmat dalam perkhidmatan awam selama 30 tahun dengan jawatan pertama disandangnya ialah Penolong Setiausaha di Bahagian Istiadat, Jabatan Perdana Menteri pada 1 Disember 1992.Semalam beberapa media tempatan melaporkan Mohd Shafiq ditamatkan perkhidmatan memetik surat yang tular di media sosial.


Mayat bayi baru lahir ditemui dalam parit, sepasang kekasih ditahan

JOHOR BAHRU, 13 Disember- Sepasang kekasih ditahan polis di Kampung Melayu Pandan bagi membantu siasatan berhubung penemuan mayat bayi baru lahir di dalam sebuah parit.Kedua-dua suspek berusia 27 dan 28 tahun, bekerja sebagai operator kilang dipercayai ibu bapa kepada bayi perempuan berkenaan.  Pemangku Ketua Polis Daerah Seri Alam, DSP Dr. Mohd Roslan Mohd Tahir menerusi kenyataan berkata, polis menerima maklumat daripada seorang wanita tempatan berusia 33 tahun kira-kira 11.50 pagi kelmarin.  Mayat bayi itu kemudian dibawa ke Hospital Sultanah Aminah Johor Bahru untuk bedah siasat. Polis merampas sehelai baju dan kain sarung mempunyai kesan tompokan disyaki darah serta beberapa jenis pil untuk membantu siasatan.  Kedua-dua suspek direman mengikut Seksyen 117 kanun prosedur jenayah selama empat hari bermula semalam hingga Khamis ini.  Kes disiasat mengikut Seksyen 318 Kanun Keseksaan.  Terdahulu, rakaman video penemuan mayat bayi dalam parit berdurasi 38 saat itu tular di media sosial.

(Video penemuan mayat bayi itu tular di platform media sosial)


Reformasi institusi: Pasukan petugas khas bakal ditubuhkan

(Datuk Seri Azalina dalam sidang media selepas menutup Forum Hari Hak Asasi Manusia 2022)

KUALA LUMPUR, 13 Disember- Pasukan petugas khas akan ditubuhkan dalam masa terdekat bagi mempersiap cadangan reformasi institusi.Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata pasukan itu akan dianggotai pemegang taruh dan melibatkan masyarakat awam.Jelas beliau, cadangan-cadangan berkaitan reformasi institusi akan disenarai dan dibentang kepada Kabinet selepas kajian dilakukan pasukan petugas khas berkenaan."Mewujudkan satu pasukan petugas khas sebab bagi saya reformasi institusi ini tak semestinya pada aspek undang-undang sahaja dan kita nak CSO (pertubuhan masyarakat sivil) & orang awam terlibat," kata Azalina dalam sidang media selepas menutup Forum Hari Hak Asasi Manusia 2022 di sini.Beliau turut mencadangkan penubuhan Suruhanjaya Undang-Undang yang bebas daripada Jabatan Peguam Negara.

(Datuk Seri Azalina Pasukan petugas khas akan ditubuhkan dalam masa terdekat bagi mempersiap cadangan reformasi institusi)


IPOH, 13 Disember- Laporan sebuah portal mengenai pesakit kritikal yang tidak menerima rawatan sepatutnya di Jabatan Kecemasan dan Trauma Hospital Raja Permaisuri Bainun (HRPB) Ipoh, akan diambil tindakan sewajarnya. Pengarah hospital, Dr. Megat Iskandar Megat Abdul Hamid berkata pihaknya memandang serius perkara itu dan siasatan terperinci sedang dijalankan.  Jelas beliau, Jabatan Kecemasan dan Trauma di hospital-hospital negeri sentiasa menerima dan merawat pesakit kecemasan dalam jumlah yang ramai merangkumi pelbagai kes.  "Meskipun begitu, jabatan sentiasa berusaha sedaya upaya memberi rawatan berkualiti dan terbaik kepada pesakit.  "Dalam usaha menyegerakan kemasukan pesakit ke wad, Unit Pengurusan Katil (BMU) yang beroperasi selama 24 jam sehari telah diwujudkan," kata Megat Iskandar kepada media di sini.Kewujudan BMU membantu melancarkan proses discaj pesakit dari semua wad HRPB dan kemasukan pesakit ke wad dari Jabatan Kecemasan dan Trauma.  Pesakit kritikal yang telah stabil dan masih memerlukan rawatan lanjutan pula dihantar ke hospital-hospital kluster bagi mengurangkan kesesakan.  Bagaimanapun, pihaknya akan meneliti dan berbincang dengan Jabatan Kesihatan Negeri dan Kementerian Kesihatan Malaysia bagi meningkatkan lagi kapasiti merawat pesakit kritikal.

(Kapasiti rawat pesakit kritikal di HRPB akan ditingkatkan/BERNAMA)


PASIR MAS, 13 Disember- Jumlah penduduk terjejas banjir di Kelantan terus meningkat.  Menurut infobencana JKM, sehingga kini 1,929 penduduk melibatkan 601 keluarga ditempatkan di tujuh pusat pemindahan sementara (PPS) di Pasir Mas.  PPS SK Tok Deh mencatat jumlah paling ramai iaitu 704 orang daripada 224 keluarga.  "PPS SK Gual Periok, 532 individu berlindung melibatkan 146 keluarga.  "Lima lagi PPS yang beroperasi ialah SK Sri Kiambang (231), SK Kubang Kual (212), PPS Putat Tujoh (143), Masjid Mukim Padang Licin (68) dan SK Kedai Tanjong 39 orang," menurut infobencana JKM. Sementara itu menurut public infobanjir JPS, Sungai Golok di Rantau Panjang masih merekodkan bacaan melebihi paras bahaya iaitu 9.48 meter manakala Sungai Golok di Kuala Jambu Tumpat menunjukkan trend menaik iaitu 2.28 meter melebihi paras amaran.  Menurut Sekretariat Jawatankuasa Pengurusan Bencana Negeri (JPBN) Kelantan, jalan-jalan negeri yang terjejas akibat banjir ialah di jajahan Tanah Merah apabila berlakunya cerun runtuh di Jalan Bukit Pauh-Kuala Tiga Seksyen 5.2.  Laluan hanya dibuka satu lorong kepada semua kenderaan.

(Lebih 1,900 penduduk terjejas banjir di Pasir Mas pindah ke PPS)


Tiada had umur minimum Skim Keselamatan Sosial Suri Rumah

(Setakat seminggu pelaksanaannya, SKSSR sudah mencatat pendaftaran 1,092 pencarum)

PUTRAJAYA, 12 Disember- Kementerian Sumber Manusia menyasarkan 500,000 pencarum menyertai Skim Keselamatan Sosial Suri Rumah (SKSSR) menjelang akhir tahun depan.Menterinya V.Sivakumar berkata, tiada had umur minimum untuk mencarum bawah skim berkenaan."Suri rumah yang layak hanya perlu membuat bayaran caruman sebanyak RM120 bagi menerima perlindungan bencana domestik dan perlindungan kesihatan selama 12 bulan."Saya juga bercadang untuk memberi taklimat kepada 222 ahli parlimen supaya mereka juga boleh membantu untuk mengongsikan skim ini di kawasan masing-masing," katanya.Tambah beliau, SKSSR dilaksanakan mengikut peruntukan Akta Keselamatan Sosial Suri Rumah 2022 (Akta 838) yang dikawal selia Perkeso.Inisiatif diperkenalkan bekas Timbalan Perdana Menteri, Datuk Seri Wan Azizah Wan Ismail pada 2018 bertujuan memberi perlindungan keselamatan sosial komprehensif kepada wanita.Setakat seminggu pelaksanaannya, SKSSR sudah mencatat pendaftaran 1,092 pencarum.

(V Sivakumar bercakap ketika sidang media mengenai Skim Keselamatan Sosial Suri Rumah/BERNAMA)


Lebih 150 nelayan terima bantuan enjin sangkut

TAIPING, 13 Disember- Lebih 150 nelayan di Matang, Perak menerima manfaat bantuan enjin sangkut daripada Lembaga Kemajuan Ikan Malaysia (LKIM). Bantuan itu diharap dapat meningkatkan pendapatan nelayan sekali gus menyumbang kepada pembangunan ekonomi di kawasan tersebut. "Kerana harapan mereka sangat tinggi untuk dapatkan enjin sangkut dan masih ada lagi yang mohon tak dapat lagi. "Jadi saya akan panjangkan juga kepada menteri dan saya akan bercakap juga di parlimen untuk menteri menyediakan peruntukan kepada semua nelayan," kata Pengerusi LKIM, Datuk Syed Abu Hussin Hafiz Syed Abdul Fasal.  Sementara itu, nelayan yang ditemui menyatakan penghargaan atas bantuan LKIM.  "Selama ini saya berdayung, minta bantuan orang kata tidak dapat, sejak dapat Datuk ini alhamdulilah saya pun rasa bersyukur rahmat untuk pendapatan saya tinggi sedikit dan lebih sikit," luah nelayan, Ahmad Ibrahim  "Saya nak tangkap banyak lagi kalau boleh. Saya hendak pergi jauh sikit bagi anak sekolah," kata seorang lagi nelayan, Abu Bakar Ishak."Gembiralah bersyukur banyak-banyak pasal dengan bantuan ni dapat juga meringankan beban. Selama inilah saya pakai enjin lama pun dah banyak masalah dengan bantuan ni bersyukur sangat," kata nelayan, Zairoll Azhar Murad.

(Datuk Syed Abu Hussin Hafiz berkata lebih 150 nelayan terima bantuan enjin sangkut)


Kanak-kanak lelaki tiga tahun terjatuh dalam tali air dikhuatiri lemas

KUALA TERENGGANU, 12 Disember- Seorang kanak-kanak lelaki berusia tiga tahun dikhuatiri lemas selepas terjatuh ke dalam tali air di Kampung Kebor Besar, Manir.  Dalam kejadian kira-kira jam 4.00 petang tadi mangsa, Muhammad Sufi Eijas Mohd Sobrey dikatakan berkunjung ke lokasi berkenaan bersama bapa dan dua adik-beradiknya sebelum terjatuh ke dalam tali air.  Menurut bapanya Mohd Sobrey Ramli ketika itu dia berada kira-kira 10 meter dari lokasi kejadian sebelum dimaklumkan anak sulungnya bahawa adiknya tenggelam.  Katanya, dia nekad terjun ke dalam tali air untuk menyelamatkan anak keduanya itu namun gagal.  "Anak itu dia panggil, abah Ejaz tenggelam saya pun automatik tinggal anak bongsu terus terjun dalam tu tidak sempat nak pegang tidak sempat," kata Mohd Sobrey.  Sementara itu Komander Operasi Jabatan Bomba dan Penyelamat Terengganu, Mohd Mazimi Mohamad berkata usaha pencarian mangsa masih giat dilaksanakan.  Menurut beliau pihaknya menerima panggilan kira-kira jam 4.28 petang sebelum menggerakan seramai 23 anggota termasuk Unit Penyelamatan Di Air ke lokasi kejadian.  "Hampir dua jam kita buat pencarian melalui selaman. Empat kali kita cari di kawasan sekitar yang dibantu dengan agensi lain dan penduduk kampung. Setakat ini kita belum terima apa-apa tanda positif untuk menemukan mangsa,"katanyaLebih 50 anggota melibatkan pelbagai agensi menyertai operasi mencari dan menyelamat.

(Mohd Mazimi ditemui berkata pihaknya menerima panggilan kira-kira jam 4.28 petang sebelum menggerakan seramai 23 anggota termasuk Unit Penyelamatan Di Air ke lokasi kejadian)


Agong zahir takziah kepada keluarga Hong Piow

KUALA LUMPUR, 12 Disember- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga tokoh perbankan dan pengasas Public Bank Bhd, Tan Sri Teh Hong Piow, yang meninggal dunia hari ini.Menerusi perkongsian di Facebook Istana Negara, Seri Paduka berdua turut menzahirkan rasa sedih dengan pemergian mendiang, selain menzahirkan harapan agar seluruh keluarga mendiang sabar dan tabah menghadapi dugaan serta suasana sedih dan pilu itu."Seri Paduka berdua menghargai sumbangan mendiang kepada industri perbankan dan kewangan serta ekonomi negara. Baginda berdua turut menyifatkan pemergian mendiang sebagai satu kehilangan besar kepada dunia perbankan negara," demikian menurut perkongsian itu.Hong Piow, 92, yang meninggal dunia pada 10.20 pagi hari ini, antara individu penting dalam pembangunan institusi kewangan di Malaysia.Mendiang menubuhkan Public Bank pada 1965 dan sejak itu, mendiang menyelia evolusinya menjadi sebuah institusi kewangan moden dan bersepadu dengan rangkaian luas lebih 200 cawangan domestik dan luar negara.Public Bank antara bank utama di Malaysia


Video tular kemalangan treler, SUV rakaman lama - Polis

IPOH, 12 Disember-  Video kemalangan yang tular menerusi Facebook membabitkan sebuah treler dan sebuah kereta di Kilometer 69 Jalan Raya Timur-Barat (JRTB) Gerik-Jeli adalah rakaman lama.  Ketua Polis Daerah Gerik, Superintendan Zulkifli Mahmood dalam kenyataan memaklumkan, kemalangan yang tular itu berlaku pada 29 Oktober lalu, pukul 11.00 pagi.Beliau mengesahkan pemandu treler, 47, telah ditahan pada hari kejadian ketika melalui sekatan jalan raya di Batu Melintang, Jeli, Kelantan dan dibawa ke Ibu Pejabat Polis Daerah (IPD) Gerik untuk siasatan lanjut. "Kemalangan berpunca daripada muatan siling putih yang dibawa treler berkenaan terjatuh ketika melalui selekoh, lalu menimpa sebuah kenderaan utiliti sukan (SUV)."Tiga buah kenderaan turut terlibat," katanya.Zulkifli berkata, pemandu SUV tidak mengalami sebarang kecederaan, manakala isterinya parah dan dirujuk ke Hospital Tanah Merah, sementara mangsa lain hanya cedera ringan. "Polis telah menjalankan siasatan di bawah Seksyen 43(1) Akta Pengangkutan Jalan 1987 dan kertas siasatan telah dirujuk kepada Timbalan Pendakwa Raya untuk arahan selanjutnya," katanya.


Agong terima menghadap Anwar untuk mesyuarat pra-Kabinet

KUALA LUMPUR, 12 Disember- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, hari ini berkenan menerima menghadap Perdana Menteri, Datuk Seri Anwar Ibrahim di Istana Negara, untuk mesyuarat pra-Kabinet.Sesi mesyuarat pra-Kabinet itu berlangsung selama 45 minit bermula pada pukul 4.15 petang."Ia juga adalah sesi pertama buat Anwar selepas beliau mengangkat sumpah jawatan sebagai Perdana Menteri Ke-10 pada 24 November lalu," menurut kenyataan Istana Negara di Facebook rasmi.Kenyataan itu memaklumkan, mesyuarat pra-Kabinet adalah antara aktiviti mingguan atau rutin utama Yang di-Pertuan Agong untuk berbincang dan bertukar pendapat bersama Perdana Menteri berkenaan urusan dan isu berkaitan kerajaan.


Pemergian pengasas Public Bank tinggalkan lompong besar kepada sektor perbankan - PM

KUALA LUMPUR, 12 Disember - Perdana Menteri, Datuk Seri Anwar Ibrahim menyifatkan pemergian Pengerusi Emeritus dan Pengasas Public Bank, Tan Sri Teh Hong Piow meninggalkan lompong yang besar kepada Public Bank, sektor perbankan, dan juga negara.Menerusi hantaran di Facebook, Datuk Seri Anwar Ibrahim mengutuskan takziah kepada keluarga mendiang atas pemergian tokoh perbankan berkenaan.

"Saya mengutuskan salam takziah buat keluarga mendiang Pengerusi Emeritus Public Bank YBhg. Tan Sri Datuk Sri Dr. Teh Hong Piow atas pemergiannya pagi tadi. Mendiang Dr. Teh adalah pengasas Public Bank yang menubuhkan bank tersebut pada tahun 1965," kata Datuk Seri Anwar.Tambah Anwar, beliau mendoakan agar keluarga mendiang tabah atas kehilangan tokoh dalam sektor perbankan negara itu."Saya doakan keluarga mendiang Dr. Teh tabah dan kuat atas kehilangannya," katanya.Mendiang Tan Sri Teh menghembuskan nafas terakhir pada usia 92 tahun, pukul 10.20 minit pagi tadi.Beliau merupakan pengasas Public Bank, kumpulan bank ketiga terbesar di Malaysia, diasaskan pada tahun 1966.Bank berkenaan kemudiannya membangun menjadi institusi kewangan moden dengan hampir 450 cawangan dalam dan luar negara.


Siling runtuh, peniaga dinasihat jangan gantung barang

AYER KEROH, 12 Disember- Struktur siling kapur yang tidak kuat ditambah lagi dengan kebocoran halus yang dikesan di aras lantai atas dan tindakan peniaga yang menggantung barangan niaga di siling dikenal pasti antara punca siling di Bazar Kraftangan Dataran Pahlawan, Melaka runtuh malam tadi.  Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata, siasatan lanjut sedang dijalankan oleh Jabatan Kejuruteraan Majlis Bandaraya Melaka Bersejarah (MBMB). Kira-kira 10 lot kedai yang terlibat dengan runtuhan itu ditutup sementara waktu untuk kerja-kerja membersih dan membaiki siling, manakala lot kedai yang lain dibenarkan beroperasi seperti biasa."Siling di empat gerai telah roboh, manakala siling di lima hingga enam gerai yang lain juga dijangkakan akan roboh nanti."Siling terbabit tidak boleh kena air dan struktur tidak berapa kukuh untuk menampung bebanan sebab ia diperbuat daripada kapur dan aluminium."Jadi janganlah gantung barang walaupun cara itu nampak menarik untuk tarikan pelanggan, tetapi kekuatan struktur siling itu bukan untuk digantung barangan," katanya dalam sidang media di sini.Dalam kejadian kira-kira pukul 10.00 malam tadi, siling di empat lot kedai bazar berkenaan secara tiba-tiba runtuh, sekali gus membimbangkan peniaga di pusat beli belah berkenaan.

Artikel berkaitan:Siling runtuh, kebimbangan peniaga bazar kraftangan jadi kenyataan


Perlindungan data peribadi, literasi digital, akses 5G diberi keutamaan - Teo Nie Ching

PUTRAJAYA, 12 Disember - Tiga agenda utama iaitu perlindungan data peribadi, literasi digital, dan akses perkhidmatan 5G kepada rakyat menjadi keutamaan Kementerian Komunikasi dan Digital.Timbalan Menterinya, Teo Nie Ching berkata terdapat keperluan mendesak untuk meningkatkan literasi digital dalam kalangan rakyat terutama ketika trend penggunaan media sosial meningkat ketika ini.

"Literasi digital penting untuk memastikan pengguna tidak kena 'scam' atau dipengaruhi berita palsu dan menghentikan hantaran berbaur kebencian bagi mewujudkan suasana harmoni," katanya dalam sidang media selepas mengimbas kad perakam waktu tanda simbolik memulakan tugas secara rasmi di Kementerian Komunikasi dan Digital, di sini.Tambah Nie Ching, purata trend penggunaan internet dalam kalangan rakyat ketika ini meningkat melebihi tiga jam.Dari sudut akses perkhidmatan 5G pula, jelas Nie Ching ia akan dijadikan teras utama kerana akses internet merupakan keperluan asas bagi rakyat.Selain itu, perlindungan data peribadi juga akan ditambah baik bagi memastikan pengguna berasa selamat ketika menggunakan internet.


Pasangan kekasih ditemukan rentung dalam pondok keselamatan

(Dua ditemukan rentung dalam kontena yang dijadikan pondok keselamatan di Taman Bayam)

ALOR SETAR, 12 Disember- Dua individu dipercayai pasangan kekasih ditemukan rentung dalam sebuah pondok keselamatan yang terbakar di Taman Bayam, Lunas, Kulim, tengah malam tadi.Ketua Polis Kedah, Datuk Wan Hassan Wan Ahmad, berkata mangsa lelaki berusia 30-an dan dipercayai bekerja sebagai pengawal keselamatan di kawasan itu, manakala mangsa wanita berusia 20-an.Jelas Wan Hassan, kedua-dua mayat sukar dikenal pasti susulan rentung antara 70 hingga 80%, namun tiada unsur kianat ditemukan di lokasi berkenaan.Beliau berkata, pihak Jabatan Bomba dan Penyelamat Malaysia (JBPM) Kedah dan Unit Forensik Ibu Pejabat Polis Kontinjen (IPK) Kedah sudah melakukan siasatan di lokasi kejadian untuk membantu siasatan. "Setakat ini, kes diklasifikasikan sebagai mati mengejut dan laporan bomba mendapati tiada unsur khianat."Pemeriksaan lanjut mendapati, kontena itu berkunci dari dalam. Mungkin ketika kejadian mereka sedang tidur atau tidak sedar, biarlah siasatan dilakukan terlebih dahulu," katanya pada sidang media di IPK Kedah, di sini.Wan Hassan berkata, mayat pasangan itu dihantar ke Jabatan Forensik Hospital Sultanah Bahiyah (HSB) di sini untuk proses bedah siasat.

(Tiada unsur kianat ditemukan di lokasi dan kes diklasifikasikansebagai mati mengejut)


Pelukis Iran catat rekod dunia hasilkan lukisan Piala Dunia terbesar

DOHA, 12 Disember- Seorang pelukis kelahiran Iran menzahirkan keterujaan menyaksikan Piala Dunia Qatar menerusi lukisan yang unik.Emad Salehi menampilkan seni lukisan kanvas seluas padang bola sepak atau 9,652 meter persegi sehingga berjaya mencatat rekod dunia.Lukisan tersebut diinspirasikan daripada sejarah Piala Dunia, serta menampilkan pemain terkenal seluruh dunia.

(Emad Salehi menghasilkan lukisan seluas padang bola sepak yang diinspirasikan daripada sejarah Piala Dunia / Foto AFP)

Salehi menggunakan lebih 3,000 liter cat dan 150 jenis berus cat untuk menghasilkan karya tersebut.Lukisan berkenaan siap pada 7 Disember lalu dengan mengambil masa lima bulan.


YADIM peruntuk RM10,000 bantu penduduk terjejas banjir di Terengganu

TERENGGANU, 12 Disember - Yayasan Dakwah Islamiah Malaysia (YADIM) Terengganu memperuntukkan RM10,000 bagi meringankan penduduk terjejas banjir di negeri ini. Pengarah YADIM Terengganu, Nasrul Hadi Saidi berkata bantuan merangkumi kit bantuan makanan di beberapa pusat pemindahan sementara (PPS).Nasrul Hadi berkata, pihaknya turut mengaktifkan seramai 300 sukarelawan bagi membantu mengagihkan bantuan dan menganjurkan pelbagai aktiviti kepada penduduk terjejas.  "Setakat ini, kita menyerahkan kit bantuan makanan di PPS SK Chendering dan SK Atas Tol di Kuala Terengganu serta SK Tok Jembal, Kuala Nerus."Pihak kami juga menyediakan unit 'mobile' pacuan empat roda serta pasukan memasak sekiranya keadaan memerlukan di PPS," katanya selepas menyampaikan sumbangan YADIM kepada penduduk terjejas banjir di PPS Sekolah Kebangsaan (SK) Bukit Nanas di sini, hari ini.

Katanya, tahun lalu pihaknya membelanjakan lebih RM20,000 kepada mangsa banjir dan peruntukan akan ditambah bergantung kepada keperluan."Kita bersedia untuk bekerjasama dengan mana-mana agensi kerajaan yang memerlukan khidmat sukarelawan dan harap program yang dilaksanakan ini sedikit sebanyak memberi keceriaan kepada mangsa yang terkesan dengan banjir," katanya.


220 kanak-kanak sertai Program Mega Sunathon

KUALA NERUS, 12 Disember- Buat julung kalinya Universiti Sultan Zainal Abidin, UniSZA mengadakan Program Mega Sunathon melibatkan penyertaan 220 kanak-kanak bertempat di Hospital Pengajar UniSZA, kampus induknya Gong Badak Kuala Nerus.  Program berlangsung selama dua hari itu merupakan siri ke-lima dianjurkan bagi melaksanakan perkhidmatan khatan melibatkan anak-anak kakitangan UniSZA dan komuniti setempat yang kurang berkemampuan, seawal umur enam tahun secara percuma.

(Naib Canselor,  Universiti Sultan Zainal Abidin, UniSZA Profesor Doktor Fadzli Adam)

Naib Canselornya, Profesor Doktor Fadzli Adam, berkata program tanggungjawab sosial dan kebajikan ini diketuai Kelab Surgeri Hospital Pengajar UniSZA dengan kerjasama Jawatankuasa Sunat, Jabatan Kesihatan Negeri Terengganu-JKNT dan Anggota Bomba dari Balai Bomba dan Penyelamat kawasan Kuala Nerus.  Selain menjadi medium menambah ilmu pengetahuan dan kemahiran para petugas terdiri lapan pakar bedah, ahli jawatankuasa program, pegawai perubatan, pembantu perubatan dan wakil jawatankuasa sunat JKNT. "Ini juga melibatkan kerjasama-kerjasama sebagaimana disebut tadi pun, sebenarnya membantu memudahkan program ini berjalan dan insya-Allah akan menjadi satu program flagship kepada komuniti di sekitar kuala nerus. "Kita juga sebenarnya menerima kalau ada ibu bapa yang ada di luar Kuala Nerus untuk menghantar anak mereka di sunatkan. In sya-Allah kita akan teruskan pada tahun-tahun akan datang," katanya selepas menyempurnakan majlis pembukaan Program Mega Sunathon Hospital Pengajar UniSZA 2022 di Gong Badak.  Turut hadir Pengarah Hospital Pengajar UniSZA, Profesor Dato' Doktor Ahmad Zubaidi A. Latif.  Terdahulu Profesor Doktor Fadzli menerima 15 buah kerusi roda sumbangan Bank Rakyat di bawah tanggungjawab sosial syarikat (CSR) menerusi wakil pengawainya untuk kegunaan para pesakit di hospital tersebut.


Penduduk Wyoming teruja saksikan fenomena 'awan ombak laut'

WYOMING, 12 Disember- Penduduk di Wyoming, Amerika Syarikat teruja menyaksikan fenomena semula jadi pembentukan awan yang kelihatan seperti ombak laut.Pemandangan menakjubkan itu kelihatan di atas puncak gunung Bighorn di bandar Sheridan.Pembentukan awan berkenaan dikenali sebagai ketidakstabilan Kelvin-Helmholtz.

(Fenomena ketidakstabilan Kelvin-Helmholtz membuatkan awan kelihatan seperti ombak laut / Foto Facebook Rachel Gordon)

Ia berlaku apabila aliran udara yang lebih laju bergerak di atas udara yang naik dari bawah.Ia juga dikenali sebagai awan berkibar.


Bekalan telur perlu sedikit masa untuk cari penyelesaian jangka panjang

PUTRAJAYA, 12 Disember - Kementerian Pertanian dan Keterjaminan Makanan memerlukan sedikit masa mencari penyelesaian jangka panjang bagi menangani isu kekurangan bekalan telur ayam dalam pasaran. Timbalan Menterinya, Chan Foong Hin berkata ia bagi membolehkan penelitian menyeluruh meliputi semua aspek bagi mendapat solusi terbaik dan bukan menanganinya secara tergesa-gesa.

"Saya rasa dengan kakitangan yang cukup hebat dan juga menteri yang berfikiran panjang yang selalu ada fikiran yang bernas ini...saya berkeyakinan isu-isu yang panas sekarang ini akan dapat ditangani," katanya ketika ditemui pemberita selepas mengimbas kad perakam waktu sebagai simbolik memulakan tugas di pejabatnya, di sini.Foong Hin turut berpendapat, keterjaminan makanan merupakan isu global dan negara tidak terkecuali dalam memastikan bekalan makanan mencukupi.Pada masa sama akan turut memberi tumpuan kepada pembangunan sektor pertanian di Sabah dan Sarawak. "Sabah dan Sarawak merupakan kedua-dua wilayah dimana bumi yang cukup meluas dan saya rasa banyak tanaman yang boleh dibuat disana dan kesemua ini akan menyumbang ke arah keterjaminan makanan," katanya.


2,408 penduduk terjejas banjir di lima negeri

KUALA LUMPUR, 12 Disember- Jumlah penduduk terjejas banjir di lima negeri mencatatkan 2,408 orang di 18 pusat pemindahan sementara (PPS) setakat pukul 4.00 petang tadi.Agensi Pengurusan Bencana Negara (NADMA) dalam kenyataan memaklumkan, penduduk terjejas di Kelantan dan Johor mencatatkan trend kenaikan, manakala Pahang dan Terengganu berkurangan, serta kekal bagi Perak.NADMA memberitahu, penduduk terjejas banjir di Kelantan mencatatkan 1,626 orang daripada 504 keluarga di daerah Pasir Mas."PPS Sekolah Kebangsaan (SK) Tok Deh menempatkan 680 orang, PPS SK Gual Periok (448), PPS SK Kubang Gual (179), PPS Putat Tujoh (132), PPS SK Sri Kiambang (124), dan PPS Masjid Mukim Padang Licin menempatkan 63 orang," katanya.Sementara itu, Johor merekodkan 34 penduduk daripada 11 keluarga terjejas di daerah Segamat."PPS Balairaya Kampung Batu Badak menempatkan 27 orang dan Balairaya Kampung Kuala Paya menempatkan tujuh orang," jelas kenyataan itu.Dalam pada itu, Pahang dan Terengganu mencatatkan trend penurunan selepas penutupan beberapa PPS di negeri tersebut.Tiga PPS masih dibuka di Pahang yang menempatkan 405 orang daripada 121 keluarga di daerah Temerloh dan Bera."PPS Sekolah Menengah Kebangsaan (SMK) Seri Semantan menempatkan 370 orang dari daerah Temerloh, manakala PPS SK Seri Buntar (26) dan PPS SK Kerayong menempatkan sembilan orang dari Bera,Dalam pada itu, Terengganu masih membuka enam PPS di daerah Kuala Terengganu, Kuala Nerus, Kemaman, Dungun dan Besut yang menempatkan 209 orang daripada 55 keluarga.

"PPS SK Chendering menempatkan tujuh orang dan PPS SK Atas Tol (73) dari Kuala Terengganu, PPS SK Bukit Nanas di Kuala Nerus (70), PPS Balairaya Padang Kemunting di Kemaman (23), PPS SK Tok Kah di Dungun (24) dan PPS Balairaya Kampung Pantai di Besut menempatkan 12 orang."Perak pula kekal 134 orang daripada 31 keluarga di PPS SMK Abdul Rahman Talib, Hilir Perak," jelas NADMA.


Polis tembak mati dua penjenayah dikehendaki

(Dua pucuk senjata api yang digunakan suspek dalam kejadian berbalas tembakan)

ALOR SETAR, 12 Disember- Dua penjenayah dikehendaki mati ditembak polis dalam kejadian berbalas tembakan di Jalan Jeniang-Kalai di Gurun, Kedah pada Sabtu. Ketua Polisi Kedah, Datuk Wan Hassan Wan Ahmad berkata, pihaknya bertindak memintas dan mengarahkan sebuah kenderaan berhenti selepas ia dikesan dalam keadaan mencurigakan dalam kejadian kira-kira pukul 11.00 malam.Wan Hassan berkata, ketika pemeriksaan dijalankan berlaku berbalas tembakan antara penjenayah dan polis.Suspek yang berada di tempat pemandu dan penumpang mati serta merta di tempat kejadian, manakala satu das tembakan yang dilepaskan suspek mengenai jaket kalis peluru polis."Hasil pemeriksaan ke atas kenderaan suspek menjumpai dua pucuk senjata api, sebilah parang dan pedang serta pelbagai peralatan untuk tujuan samun dan pecah rumah sekitar daerah Kuala Muda dan Kulim."Semakan polis mendapati mereka adalah lelaki warga tempatan berusia sekitar 40 dan 64 tahun yang memiliki 64 rekod lampau pelbagai kes samun, dadah, jenayah harta benda. Mereka juga individu dikehendaki dalam kes samun berkumpulan dan bersenjata," katanya pada sidang media di Ibu Pejabat Polis Kontinjen (IPK) Kedah, di sini.Siasatan dijalankan di bawah Seksyen 307 KK (Cuba Bunuh Orang), Seksyen 8 Akta Senjata Api ( Penalti Lebih Berat) 1971 dan Seksyen 39 Akta Senjata 1960 dan jika disabitkan kesalahan boleh dihukum penjara selama 14 tahun dan juga dikenakan denda serta sebatan.  Tambah Wan Hassan, pihak polis berjaya selesaikan beberapa siri kes samun bersenjata sekitar di daerah Kuala Muda dan Kulim dengan tertumpasnya kumpulan penjenayah terbabit.

(Senjata api, parang, pedang dan pelbagai alatan samun dirampas dalamkereta suspek)


Ahli parlimen keluar parti: Azalina tunggu laporan rasmi peguam negara

KUALA LUMPUR, 12 Disember- Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said menegaskan pihaknya masih menunggu laporan rasmi daripada Jabatan Peguam Negara berhubung status empat Ahli Parlimen BERSATU Sabah yang mengumumkan keluar parti semalam.Jelas beliau keputusan muktamad mengenai perkara tersebut terletak kepada Speaker Dewan Rakyat berdasarkan Perkara 49A Perlembagaan Persekutuan.

(Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said)

"Bagi saya tunggu laporan rasmi pandangan daripada pejabat peguam negara dan AG Sabah sebab Sabah ni.. lain. Kedua saya rasa dalam perkara 49A keputusan muktamad adalah speaker dalam masa 21 hari selepas notis diberikan kepada beliau, tetapi dalam pindaan perlembagaan itu diletakkan beberapa syarat untuk membuat kepastian jadi luar dari bidang kuasa saya untuk memberikan komen.. Saya menunggu pandangan dari pihak Peguam Negara dan AG Sabah," katanya.Sebelum ini empat pemimpin BERSATU Sabah mengumumkan keluar daripada parti itu.Mereka terdiri daripada Armizan Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang).Sementara itu, keputusan Perdana Menteri, Datuk Seri Anwar Ibrahim untuk mengadakan usul undi percaya terhadapnya pada sidang Dewan Rakyat minggu depan adalah hak prerogatifnya sebagai Ketua Majlis.Jelas Azalina, berdasarkan sistem Westminster, sesiapa sahaja boleh mengusulkan undi percaya pada bila-bila masa."Untuk seorang Perdana Menteri mengadakan usul terbabit biarpun beliau sudah mendapat perkenan daripada yang dipertuan Agong selain sokongan gabungan besar, kita perlu menghormati keputusannya dan bagi saya Perdana Menteri seorang yang berani kerana beliau mahu Ahli Parlimen menunjukkan sokongan mereka kepada dirinya dan itu hak preprogratis sebagai Ketua Majlis," katanya kepada media selepas ditanya berhubung agenda usul undi percaya yang akan dibahaskan di Parlimen minggu depan.Sebelum itu Datuk Seri Azalina menyempurnakan Majlis Penutupan Forum Hari Hak Asasi Manusia 2022 bertemakan 'Strengthening and Enhancing Human Rights Towards Leaving No One Behind' di ibu negara.


Perahu tradisional jadi pengangkutan utama penduduk terjejas banjir

KEMAMAN, 12 Disember - Perahu timbal menjadi pengangkutan yang sering digunakan penduduk di Hulu Dungun, Terengganu untuk ke kawasan selamat ketika banjir.Perahu tradisional itu mempunyai keistimewaan tersendiri serta tahan lasak berbanding bot moden terutama untuk meredah sungai ketika musim banjir.Pembuat perahu timbal, Tengku Ibrahim Tengku Jaafar, 65 tahun berkata perahu timbal mendapat permintaan tinggi kerana tahan lasak.  Ini kerana ia dihasilkan daripada tiga jenis kayu bermutu tinggi seperti kayu meranti, seraya dan merbau.

"Kalau tiada perahu ini memang susah...maknanya kalau sebuah rumah itu tenggelam ada enam, tujuh orang dalam satu rumah kita boleh bawak tiga orang sahaja dan bawak dokumen-dokumen penting sahaja."Kalau bot yang kerajaan bagi itu ada...tapi fiber...yang itu kalau dalam kampung ini tidak boleh sebab kayu banyak...langgar kayu habis tapi kalau perahu timbal ini tidak apa dia boleh kena kayu dan tidak pecah," kata Tengku Ibrahim.Tahun ini, sebanyak sepuluh buah perahu timbal telah disiapkan dengan setiap perahu dijual antara RM1,500 hingga RM3,000 bergantung kepada jenis kayu dan panjang perahu yang hendak dibina.

Tengku Ibrahim yang sudah hampir 50 tahun menjadi tukang kayu bersyukur kerana masih diberikan kekuatan untuk meneruskan legasi seni pembuatan perahu itu. Sehingga kini, beliau sudah pun melatih hampir lapan generasi muda yang berminat dalam seni pembuatan perahu.


Banjir: Jumlah penduduk terjejas di Pahang berkurangan, Perak kekal

TEMERLOH, 12 Disember- Jumlah penduduk terjejas banjir di Pahang terus menunjukkan trend penurunan kepada 516 penduduk daripada 156 keluarga yang ditempatkan di lapan pusat pemindahan sementara (PPS) yang dibuka, setakat pukul 2.00 petang tadi. Menurut portal Infobencana Jabatan Kebajikan Masyarakat (JKM), trend penurunan itu susulan penutupan PPS Balairaya Kampung Sempadan di Jerantut dengan 20 penduduk terjejas yang ditempatkan di PPS terbabit telah dibenarkan kembali ke kediaman masing-masing. Infobencana JKM memberitahu, penduduk paling ramai dipindahkan di PPS Dewan SMK Seri Semantan, Temerloh iaitu 374 orang. Manakala, dua PPS di Lipis iaitu SK Lubuk Kulit menempatkan 58 orang dan Masjid Beletik menempatkan 31 orang.  "Tiga PPS dibuka di Raub melibatkan Balairaya Kampung Ria menempatkan tiga orang, Masjid Kampung Kuala Semantan (lapan) dan Balairaya Kampung Sengkela (tujuh).  "Di Bera, 26 orang penduduk terjejas ditempatkan di PPS SK Seri Buntar dan sembilan orang di SK Kerayong," menurut kenyataan itu.Sementara itu, jumlah penduduk terjejas banjir di Perak kekal 134 orang melibatkan 31 keluarga.Sekretariat Jawatankuasa Pengurusan Bencana Perak menerusi kenyataan memaklumkan, satu PPS masih beroperasi di daerah Hilir Perak iaitu PPS Dewan Sekolah Menengah Abdul Rahman Talib.  "Antara kawasan terjejas adalah di Kampung Batu 7 Lorong Mesra, Batu 9, Lorong Sidang Osman Batu 8, Lorong Kedah Batu 8, Batu 8 dan Batu 7 Ganda," menurut kenyataan itu.


Siling runtuh, kebimbangan peniaga bazar kraftangan jadi kenyataan

(Runtuhan siling yang berlaku di Bazar Kraftangan Dataran Pahlawan Megamall di Banda Hilir)

BANDARAYA MELAKA, 12 Disember- Kebimbangan peniaga di Bazar Kraftangan Dataran Pahlawan akan berlakunya runtuhan pada siling kawasan mereka berniaga menjadi kenyataan, malam tadi.

Bagaimanapun, tiada kecederaan dilaporkan dalam kejadian kira-kira pukul 10.00 malam itu.Peniaga mendakwa runtuhan terbabit dipercayai berpunca daripada kebocoran saluran paip pembentungan di kawasan bawah tanah pusat beli belah berkenaan yang menempatkan 70 kedai kraftangan.Ia susulan tiada penyelenggaran dilakukan pihak pengurusan pusat beli belah berkenaan terutama bagi membaik pulih siling dan tangki kumbahan sehingga menyebabkan kerosakan pada syiling.Dakwa mereka, aduan telah dibuat sejak tiga tahun lalu, namun tiada sebarang tindakan diambil pihak pengurusan. Peniaga bazar berkenaan, Abdul Rahim berkata runtuhan tersebut nyaris mengenai seorang pelanggannya."Saya sudah agak siling ini hendak runtuh dan aduan juga sudah dibuat lama lagi. Sebelum runtuh terdapat seorang pelanggan bersama bayi sedang membeli barang, lebih kurang satu minit sahaja dia keluar runtuhan berlaku. Saya tidak dapat bayangkan jika mereka keluar lewat satu minit, sudah tentu nyawa kedua-dua mereka boleh melayang," katanya di sini.Sementara itu, Komander Operasi Pegawai Bomba Kanan 2 (PBK I) Balai Bomba dan Penyelamat (BBP) Melaka Tengah, Hairuddin Atan berkata, pihaknya menerima panggilan sekitar pukul 10.00 pagi tadi.Hairuddin berkata, sebuah jentera dengan tujuh anggota dikerahkan ke lokasi kejadian."Runtuhan mungkin berlaku disebabkan faktor musim hujan yang menyebabkan beban kepada siling susulan takungan air hujan. Pihak Majlis Bandaraya Melaka Bersejarah (MBMB) juga telah membuat pemantauan di lokasi kejadian."Setakat ini, tiada mangsa yang cedera dikesan oleh pihak bomba," katanya.

(Abdul Rahim berkata siling runtuh nyaris mengenai pelanggannya)


Sebuah lagi PPS dibuka di Segamat

SEGAMAT, 12 Disember- Sebuah pusat pemindahan sementara (PPS) baharu dibuka di Segamat, Johor, pada pukul 12.00 tengah hari tadi, menjadikan dua PPS aktif di daerah tersebut, setakat 2.00 petang tadi.  Jumlah penduduk terjejas meningkat kepada 34 orang daripada 11 keluarga, dari tiga buah kampung.  PPS terbabit, PPS Balai Raya Kampung Batu Badak dan PPS Balai Raya Kampung Kuala Paya melibatkan kawasan Kampung Seberang Batu Badak, Kampung Batu Lima serta Kampung Kuala Paya.  Sementara itu, paras Sungai Muar berhampiran Kampung Awat, Segamat telah turun kepada aras amaran, iaitu 19.85 meter, manakala paras Sungai Muar di Buloh Kasap, kekal pada aras amaran, 8.95 meter.


MB Perlis adakan pertemuan dengan PM

PUTRAJAYA, 12 Disember- Menteri Besar Perlis Mohd Shukri Ramli hari ini mengadakan pertemuan dengan Perdana Menteri Datuk Seri Anwar Ibrahim di Kementerian Kewangan di sini bagi membincangkan isu berkaitan pembangunan Perlis.“(Ini pertemuan) biasa sahaja, (bincang) masalah kerajaan negeri Perlis,” kata Anwar yang juga Menteri Kewangan kepada Bernama selepas pertemuan lebih satu jam itu.Sementara itu, Mohd Shukri berkata antara perkara yang dibincangkan adalah mengenai projek pembangunan di negeri Perlis.“Pertemuan baik… Alhamdulillah, banyak sokongan daripada Perdana Menteri,” katanya.Terdahulu, Anwar tiba di Kementerian Kewangan pada 9.53 pagi bagi memulakan tugasnya disusuli dua timbalannya Datuk Seri Ahmad Maslan dan Steven Sim Chee Keong yang turut memulakan tugas secara rasmi hari ini.Semalam, Anwar berkata beliau akan ke Kementerian Kewangan hari ini bagi meneliti perkara berkaitan kelulusan projek secara rundingan terus. Pada 6 Dis lepas, Anwar yang juga Menteri Kewangan mengarahkan supaya kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa proses tender, diteliti semula. -BERNAMA

(Pertemuan MB Perlis dengan Perdana Menteri di Kementerian Kewangan)


Tiada kes COVID-19 dikesan dalam kalangan penduduk terjejas banjir

KUALA LUMPUR, 12 Disember - Kementerian Kesihatan Malaysia (KKM) mengesahkan tiada kes COVID-19 dikesan dalam kalangan penduduk terjejas banjir di pusat pemindahan sementara (PPS) sejak 19 November lepas hingga kini.Ketua Pengarahnya, Tan Sri Dr Noor Hisham Abdullah bagaimanapun berkata terdapat 14 kes COVID-19 dikesan bagi tempoh 11 hingga 18 November.Dr Noor Hisham berkata, kesemeua mereka telah tamat menjalani isolasi serta pulang ke rumah masing-masing."Kes penyakit berjangkit mula dipantau sejak 11 November apabila beberapa episod banjir berlaku. Secara kumulatif, sebanyak 12 kes acute gastroentritis (AGE), 207 kes jangkitan saluran pernafasan akut (ARI), lapan (8) kes konjuntivitis, 134 kes jangkitan kulit telah dikesan dalam kalangan mangsa banjir PPS."Tiada kes tifoid, kolera, leptospirosis, penyakit tangan kaki dan mulut (HFMD) dan denggi dilaporkan dalam kalangan mangsa banjir sehingga hari ini," katanya menerusi kenyataan pada Isnin.

Sehingga 9.00 pagi tadi, terdapat lima buah negeri dilanda banjir iaitu Kelantan, Terengganu, Pahang, Perak, dan Johor.Penduduk terjejas banjir ditempatkan di 29 PPS iaitu Kelantan (5), Terengganu (11), Pahang (11), Perak (1), dan Johor (1). "Jumlah penduduk terjejas banjir keseluruhan mencatatkan peningkatan dari 659 orang hari sebelumnya kepada 2,553 orang," katanya.


Konsert Aspirasi Muzikal 2022 terus jadi platform pelajar MRSM kembang bakat

SHAH ALAM, 12 Disember - Konsert Aspirasi Muzikal 2022 anjuran Majlis Amanah Rakyat (MARA) terus menjadi platform utama kepada pelajar Maktab Rendah Sains Mara (MRSM) mengembangkan bakat dalam bidang keseniaan.Timbalan Pengarah (Sains Sosial) Bahagian Pendidikan Menengah MARA, Dr Zulkifli Hussain berkata konsert tersebut menjadi medium bagi menggilap bakat pelajar selain memastikan mereka cemerlang bukan sahaja dari segi akademik tetapi dalam aspek lain seperti kesenian.

Katanya, konsert memasuki edisi keempat itu melibatkan 120 pelajar MRSM yang aktif dalam bidang pembangunan bakat terutamanya seni muzik, seni tari dan seni suara dari seluruh negara.

"Kita mahu pelajar ini cemerlang dan seimbang dalam kedua-dua aspek mahupun akademik atau kesenian, kita hendak lahirkan mereka yang berbakat secara keseluruhan.

"Program sebegini juga dilihat dapat menghilangkan sedikit tekanan mereka selain memberi peluang kepada pelajar untuk cemerlang dalam bidang yang mereka minati," katanya ketika ditemui pemberita selepas konsert tersebut di Performing Arts Theatre, Management and Science University (MSU), di sini, malam tadi.Tambah Zulkifli, penganjuran konsert dua hari yang berakhir malam tadi bertemakan Ekspo Muzikal 80'an X Tribute to Mamat Khalid yang dilihat mampu mencabar kreativiti pelajar dalam menghasilkan satu persembahan kreatif.


Khairy harap kertas putih kesihatan, dasar GEG diteruskan

(Sesi penyerahan Nota Serah Tugas Menteri Kesihatan)

PUTRAJAYA, 12 Disember- Pelaksanaan Kertas Putih Kesihatan perlu dibentangkan di Dewan Rakyat dan dibahas di Parlimen bagi mendapatkan persetujuan semua wakil rakyat untuk kelulusan.Menurut Bekas Menteri Kesihatan, Khairy Jamaluddin usaha itu perlu diteruskan kerana ia penting untuk reformasi sistem kesihatan negara, bagi jangka masa panjang.Jelasnya kertas putih adalah usaha yang membabitkan semua pakar yang terlibat dalam setiap perbincangan dan juga sesi libat urus yang telah dibuat sebelum ini."Prosesnya bukan proses yang dibuat oleh mantan menteri tapi yang dibuat oleh semua. Kertas putih penting bagi perubahan sistem kesihatan awam negara sebagai sumber yang mencukupi untuk menampung beban penyakit untuk tahun-tahun mendatang terutama dari segi sumber manusia, infrastruktur, kemudahan dan aspek peruntukan,"katanya.Beliau bercakap kepada media selepas sesi penyerahan Nota Serah Tugas Menteri Kesihatan di Putrajaya.Khairy turut berharap perkara sama dapat diteruskan bagi Dasar Generasi Penamat (GEG) menerusi Rang Undang-Undang (RUU) Kawalan Produk Tembakau dan Merokok.Tambahnya kedua-dua perkara itu telah dimaklumkan kepada Menteri Kesihatan, Dr. Zaliha Mustafa.

(Khairy Jamaluddin ditemui pemberita selepas sesi penyerahan Nota Serah Tugas Menteri Kesihatan di Putrajaya)


PM adakan pertemuan dengan Presiden Timor-Leste

(Perdana Menteri dan Dr José Ramos-Horta di Kompleks Seri Perdana)

PUTRAJAYA, 12 Disember- Perdana Menteri Datuk Seri Anwar Ibrahim mengadakan pertemuan bersama Presiden Republik Demokratik Timor-Leste, Dr José Ramos-Horta di Kompleks Seri Perdana, Putrajaya hari ini.Keberadaannya di Malaysia merupakan pertemuan sulung dengan Datuk Seri Anwar selepas beliau mengangkat sumpah sebagai Perdana Menteri ke-10.Selain mengucapkan tahniah kepada Datuk Seri Anwar Ibrahim, pertemuan dua hala itu turut bertujuan menilai kemajuan kerjasama antara Malaysia dan Timor Leste serta meneroka ruang kerjasama yang baharu.Presiden Ramos-Horta juga dijadual mengadakan kunjungan menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara semasa lawatan ini.Malaysia dan Timor-Leste telah mengekalkan hubungan yang erat sejak sebelum kemerdekaan Timor-Leste pada tahun 2002. Ini terbukti apabila Malaysia merupakan negara pertama yang menubuhkan Pejabat Perhubungan di Dili pada 13 April 2001 dan negara pertama di kalangan negara-negara ASEAN yang menubuhkan Kedutaan Besar di Dili pada 19 Mei 2002. Malaysia secara aktif sentiasa menyokong Timor-Leste dari aspek pembangunan sosial, keselamatan dan ekonomi terutamanya dalam menyediakan kursus latihan pembinaan kapasiti untuk para pegawai Timor-Leste melalui Program Kerjasama Teknikal Malaysia (MTCP).

(Perdana Menteri (KANAN) dan Dr José Ramos-Horta di Kompleks Seri Perdana)


Lelaki ditahan seleweng 2,000 liter minyak diesel subsidi

NIBONG TEBAL, 12 Disember- Seorang lelaki yang dipercayai menjalankan kegiatan menyeleweng minyak diesel subsidi ditahan bersama lori dan bahan api membabitkan nilai keseluruhan RM75,817.20 di sebuah stesen minyak di Jalan Hooi Soo, semalam.Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang S.Jegan dalam satu kenyataan berkata hasil pemantauan dan pemeriksaan yang dijalankan, pihaknya berjaya menjejaki sebuah lori tiga tan yang mencurigakan sebelum menyerbu stesen minyak itu pada pukul 1.30 pagi."Semasa serbuan, seorang lelaki berusia 40-an yang juga pemandu lori sedang mengisi minyak diesel di situ dan pemeriksaan mendapati terdapat satu unit tangki besi tambahan berkapasiti 4,000 liter yang telah diubah suai, ditempatkan di belakang kenderaan tersebut dengan ditutupi kain kanvas."Pemeriksaan lanjut mendapati terdapat kira-kira 2,000 liter minyak diesel di dalam tangki besi tersebut dan dipercayai suspek membeli bahan api tersebut di beberapa lokasi sekitar Nibong Tebal dan Jawi dengan harga susbsidi," katanya dalam kenyataan tersebut.Tambahnya, berdasarkan siasatan awal, suspek menjalankan aktiviti berkenaan secara sendirian dan akan menjual diesel tersebut kepada pihak industri dengan harga lebih mahal sekali gus mampu mengaut keuntungan ribuan ringgit setiap bulan.“Dalam serbuan itu, kami merampas 2,000 liter diesel, lori, tangki besi, motor pum dan hos pam yang kesemuanya bernilai RM75,817.20."Suspek yang juga pemilik lori ditahan untuk siasatan lanjut di bawah Akta Kawalan Bekalan 1961.


Pejabat pasport Putrajaya dan Kuala Lumpur sesak

PUTRAJAYA, 12 Disember- Jabatan Imigresen Malaysia (JIM) mengambil maklum kesesakan luar biasa yang terjadi di pejabat-pejabat permohonan pasport di sekitar Kuala Lumpur dan Putrajaya pada pagi ini. Menurut Ketua Pengarah Imigresen Malaysia, Datuk Seri Khairul Dzaimee Daud, kehadiran luar biasa orang ramai di pejabat-pejabat pasport sekitar Kuala Lumpur dan Putrajaya ini disebabkan oleh penutupan pejabat-pejabat pasport di seluruh negeri Selangor kerana cuti umum dan cuti persekolahan yang bermula pada hari ini.

(Ketua Pengarah Imigresen Malaysia, Datuk Seri Khairul Dzaimee Daud)

"Bagi mereka yang tidak mempunyai keperluan mendesak atau kecemasan, dipohon supaya menangguhkan dahulu urusan permohonan pasport dan memohon di luar waktu puncak," katanya dalam kenyataan media hari ini.Sehubungan dengan itu, Khairul menasihatkan supaya orang ramai berurusan ke pejabat-pejabat pasport di luar Lembah Kelang dan kurang sesak bagi urusan permohonan pasport. "Antara pejabat-pejabat pasport berdekatan dan kurang kesesakan yang boleh menjadi alternatif adalah pejabat pasport di Seremban, Melaka, Cameron Highland, Raub, Kuala Langat, Kuala Kubu Bharu, Pengkalan Hulu, Mersing, Kukup dan Kangar," katanya.Beliau juga menasihatkan orang ramai supaya tidak mengambil sikap menunggu hingga ke saat akhir dan perlu merancang perjalanan lebih awal bagi mengelakkan kesesakan. Selain daripada itu, orang ramai juga dijemput untuk menyertai saluran telegram rasmi bagi urusan permohonan pasport untuk sebarang pertanyaan di pautan https://t.me/PejabatPasport.


Presiden Timor-Leste adakan lawatan khas ke Malaysia

(Ketibaan Dr. José Ramos-Horta disambut Menteri Luar Negeri Datuk Seri Dr. Zambry Abd Kadir)

PUTRAJAYA, 12 Disember- Presiden Republik Demokratik Timor-Leste, Dr. José Ramos-Horta, tiba di Malaysia hari ini untuk mengadakan lawatan khas.Menerusi satu kenyataan yang dikeluarkan oleh Wisma Putra, sempena lawatan itu, Presiden Ramos-Horta akan mengadakan pertemuan dengan Perdana Menteri Datuk Seri Anwar Ibrahim bagi mengucapkan tahniah secara peribadi kepada beliau di atas pelantikan sebagai Perdana Menteri Malaysia ke-10."Kedua-dua pemimpin dijangka menilai kemajuan kerjasama antara Malaysia dan Timor Leste serta meneroka ruang kerjasama baharu."Ramos-Horta juga dijadual untuk mengadakan kunjungan mengadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah semasa lawatan itu,"menurut kenyataan itu.Malaysia dan Timor-Leste mengekalkan hubungan yang erat dan mesra, sejak sebelum kemerdekaan Timor-Leste pada 2002. Malaysia merupakan negara pertama yang menubuhkan Pejabat Perhubungan di Dili pada 13 April 2001 dan negara pertama dalam kalangan negara-negara ASEAN yang menubuhkan Kedutaan di Dili pada 19 Mei 2002.Malaysia aktif menyokong Timor-Leste dalam aspek pembangunan sosial, keselamatan dan ekonomi terutamanya dalam menyediakan kursus latihan pembinaan kapasiti untuk para pegawai Timor-Leste melalui Program Kerjasama Teknikal Malaysia (MTCP).Menurut kenyataan itu, dari Januari hingga Oktober 2022, jumlah perdagangan dua hala antara Malaysia dan Timor-Leste berjumlah AS$ 84.6 juta dengan nilai eksport berjumlah AS$ 62.8 juta dan nilai import sebanyak AS$ 21.8 juta.


Peniaga Rantau Panjang sedia hadapi banjir

RANTAU PANJANG, 12 Disember- Pekan Rantau Panjang, Kelantan antara kawasan sering dilanda banjir ekoran limpahan Sungai Golok yang boleh mencecah sehingga paras paha. Situasi itu memaksa peniaga untuk menutup sementara operasi perniagaan mereka.Tinjauan RTM mendapati, kebanyakkan peniaga telah pun mula bersiap siaga bagi menghadapi kemungkinan berlaku banjir ekoran hujan yang berterusan sejak empat hari lalu. Peniaga pakaian, Sharifah Nazira Syed Alwi berkata, kebanyakkan peniaga di pekan itu telah mula mengambil langkah dengan meletak barang jualan di tempat selamat dan lebih tinggi bagi mengelakkan ia daripada ditenggelami air. “Bulan 12 ni kalau hujan berterusan lebat, kena selamatkan barang-barang, sebab takut tenggelam, dibawa air, tiada la kami kerugian nanti,"katanya. Sementara itu seorang lagi peniaga Mohd Hafizudin Abdul Rashid turut dengan nada sama, berkata semua barangan perlu diselamatkan terlebih dahulu dibimbangi kelak akan rosak akibat banjir.Walaupun sudah biasa menghadapi bencana alam itu setiap tahun namun mereka tetap bimbang sekiranya berlaku banjir luar jangka. Kebiasannya apabila tibanya bah, deretan kedai di pekan itu akan ditutup selama seminggu dan berikutan itu ada antara peniaga yang mengalami kerugian mencecah RM8,000.  Setiap hujung tahun, kebiasannya Pekan Rantau Panjang akan ditenggelami air banjir berikutan limpahan air Sungai Golok.

(Peniaga pakaian, Sharifah Nazira Syed Alwi)


Penduduk terjejas banjir di Pahang meningkat

PAHANG, 12 Disember- Jumlah penduduk terjejas banjir di Pahang terus meningkat dengan 580 orang melibatkan 172 keluarga telah ditempatkan di 11 PPS, setakat pukul 12.00 tengah hari ini.  Menurut portal Infobencana Jabatan Kebajikan Masyarakat, penduduk terjejas banjir paling ramai ditempatkan di PPS Sekolah Menengah Kebangsaan (SMK) Seri Semantan, Temerloh, iaitu 383 orang daripada 114 keluarga.

Diikuti empat PPS di Raub iaitu SK Ulu Atok (30 orang), Balairaya Kg Ria 3 orang, Masjid Kg Kuala Semantan 8 orang dan Balairaya Kg Sengkela 7 orang.  Di Lipis pula dua PPS iaitu PPS Sekolah Kebangsaan (SK) Lubuk Kulit menempatkan 58 orang penduduk dan Masjid Kampung Beletik (31 orang).  Manakala di Bera, seramai 26 orang ditempatkan di SK Sri Buntar dan SK Kerayong 9 orang.  Daerah Jerantut pula dengan satu PPS iaitu di Balairaya Kg Sempadan 20 orang.


Kamera badan pelihara integriti penguat kuasa KKM

PUTRAJAYA, 12 Disember- Inisiatif Kementerian Kesihatan mengaplikasikan penggunaan teknologi kamera badan pada petugas membantu dalam memastikan ketelusan dalam penugasan penguatkuasaan.Menterinya, Dr Zaliha Mustafa berkata, ia juga dapat memelihara integriti petugas."Di kesempatan ini, saya ingin mengucapkan syabas kepada KKM khususnya Program Kesihatan Awam dan Program Farmasi atas inisiatif penggunaan teknologi Body Camera dalam pelaksanaan tugas penguatkuasaan."Penggunaan kamera badan ini bukan sahaja dapat memastikan ketelusan dalam pelaksanaan penguatkuasaan, malah dapat menjaga kebajikan dan keselamatan pegawai penguatkuasa semasa melaksanakan tugas mereka,"katanya.Dr Zalina berkata demikian dalam ucapannya pada Perhimpunan Bulanan KKM di Putrajaya.Tambahnya, pemakaian kamera badan kepada pegawai penguat kuasa juga dapat memelihara integriti dan meningkatkan imej KKM.Sementara itu, genap seminggu menjawat jawatan nombor satu KKM itu, Dr Zalina sekali lagi menyatakan komitmennya untuk meneruskan usaha peralihan daripada penjagaan pesakit kepada penjagaan kesihatan dan kesejahteraan rakyat selain memastikan penjagaan kesihatan golongan wanita dan kanak-kanak serta warga tua sentiasa diberi keutamaan melalui komponen sistem kesihatan primer.Juga, memberi tumpuan khusus menangani peningkatan penyakit tidak berjangkit; dan mereformasi penyampaian perkhidmatan kesihatan negara khususnya melibatkan tempoh menunggu lama di fasiliti kesihatan, pemodenan fasiliti dan waktu operasi yang lebih fleksibel.


PULAU PINANG, 12 Disember- Jambatan Kedua Sdn Bhd (JKSB) Syarikat milik Menteri Kewangan Diperbadankan dan Pemegang Konsesi, Jambatan Sultan Abdul Halim Mu’adzam Shah, (JSAHMS) akan menutup sementara lorong tol Plaza A Bandar Cassia untuk latihan simulasi kecemasan pada hari esok, Selasa (13 Disember 2022) mulai jam 10 pagi hingga 12 tengah hari.Menurut Ketua Pegawai Eksekutif JKSB, En Faisal Shahbudin, latihan simulasi itu bertujuan untuk menilai kesiapsiagaan dan tindak balas JKSB, pasukan kecemasan dan agensi berkaitan dalam menguruskan situasi kecemasan di lebuh raya bagi mengelak sebarang kejadian tidak dijangka kepada pengguna JSAHMS.

(Penutupan sementara tol Plaza A Bandar Cassia esok 13 Disember 2022)

"Keselamatan pengguna lebuh raya sentiasa menjadi keutamaan kami. Justeru itu, latihan kecemasan akan dijalankan secara berkala bagi menilai tahap kesiapsiagaan kakitangan JKSBdan agensi yang berkaitan. Latihan kecemasan ini akan melibatkan JKSB, Jabatan Bomba dan Penyelamat Malaysia (JBPM), Angkatan Pertahanan Awam (APM), PLUS Malaysia Berhad (PLUS) dan kontraktor JKSB," katanya dalam satu kenyataan hari ini.Tambah En Faisal, sepanjang tempoh itu, pengguna dari Lebuhraya PLUS ke pulau (Bayan Lepas / Batu Maung) akan dilencongkan ke Plaza B Bandar Cassia. Pengguna lebuh raya juga dinasihatkan agar mematuhi semua papan tanda trafik serta arahan yang dikeluarkan oleh petugas JKSB ketika latihan dijalankan.Pengguna juga boleh menghubungi Hotline JKSB di talian 1300-30-2828 untuk mendapatkan maklumat trafik atau ingin mendapatkan bantuan apabila berlaku kecemasan.